
Cu mult timp în urmă, într-o galaxie departe, departe... 


Capitolul 1 


Războiul de pe Inelul Exterior creştea în intensitate. Generalii Jedi şi armata 
lor de clone, în continuă scădere, erau împrăştiați prin galaxie. Noi recruți clone erau 
aduşi în grabă şi în mod constant în serviciu pentru a ajuta. Republica folosea toate 
mijloacele pe care le avea la dispoziție împotriva Alianței Separatiste. Astfel, recruții 
clone care serveau o rețea de stații de observare erau ultimul bastion al Republicii 
împotriva unei invazii iminente. 

La bordul navei amiral a Republicii, Resolute, Generalii Jedi Anakin Skywalker 
şi Obi-Wan Kenobi cercetau galaxia în căutarea nemilosului General Grievous. Jedii 
se temeau că Generalul plănuia un atac. Cu toate astea, nu ştiau când, unde şi cum 
va ataca. Diabolicul General îi deruta de săptămâni întregi. Grievous era viclean, 
îndrăzneț şi un maestru al strategiei. Putea ataca de oriunde. 

Generalul Grievous, comandantul armatei droide Separatiste, nu era doar 
priceput, ci şi nemilos. Pe jumătate extraterestru, pe jumătate metal, poseda forța şi 
agilitatea unei maşini, dar în corpul său artificial bătea o inimă nemiloasă care nu s- 
ar fi oprit în fața a nimic pentru a-i distruge definitiv pe Jedi. 

Obi-Wan intră în sala de strategie a lui Resolute şi îl găsi pe Anakin la masa 
holografică, gânditor, în timp ce privea fix o hartă holografică. Droidul său astromec 
R2-D2 era lângă el, ca întotdeauna. 

— Tot aici eşti, Anakin? întrebă Obi-Wan. Când ai dormit ultima oară? 

Într-adevăr, Anakin nu dormise prea mult de când începuse căutarea lui 
Grievous, iar Obi-Wan era îngrijorat pentru prietenul său. Cei doi se cunoşteau de 
când era Anakin copil. De atunci, Obi-Wan îşi făcuse deseori griji pentru el. Desigur, 
Anakin îi dădea deseori motive să o facă, căci tânărul Jedi era încăpățânat, impulsiv 
şi se lăsa adesea copleşit de emoţii. Cu toate astea, nu existau îndoieli cu privire la 
abilitățile sale în Forţă. Forța era puternică în el şi era un Cavaler Jedi excelent, în 
ciuda abordării neobişnuite pe care o avea uneori. 

Bipul lung al lui R2-D2 exprimă, de asemenea, îngrijorarea pentru Anakin. Dar 
tânărul Jedi era hotărât să facă orice şi să nu se odihnească până când Grievous nu 
era găsit. 

— Voi dormi când îl vom găsi pe Grievous, preciză Anakin, frustrat. Serviciile 
Secrete ale Clonelor l-au văzut în sistemul Balmorra, dar asta a fost acum câteva 
săptămâni. A dispărut de atunci. 

Obi-Wan îşi frecă barba gânditor. 

— Ei bine, spre deosebire de tine, poate că îşi acordă o odihnă foarte necesară. 

În acel moment, Amiralul Yularen apăru cu veşti despre un mesaj de la 
Comandantul Cody pentru Jedi. R2 se cuplă la masa holo şi holograma lui Cody 
apăru în fața lor. 


— Cody, spuse Obi-Wan. Cum merg inspecțiile? 

Comandantul Cody şi Căpitanul Rex primiseră sarcina de a inspecta staţiile de 
observare ale Republicii pentru a se asigura că toate funcționau cu o eficiență 
absolută. Republica nu-şi putea permite nicio verigă slabă. 

— Staţia de observare de la Pastil este complet operaţională, raportă Cody. 
Căpitanul Rex şi cu mine ne îndreptăm acum spre avanpostul din sistemul Rishi. 

— Bine, răspunse Obi-Wan. Raportează imediat ce ajungi. 

Menţionarea sistemului Rishi stimulă şi mai mult obsesia lui Anakin de a-l 
găsi pe Grievous. Avanpostul Rishi era deosebit de important pentru supraviețuirea 
Republicii în acest război şi, atâta timp cât Grievous era încă în libertate, nimeni nu 
putea spune ce dezastre va declanşa. 

Chiar la sud de Labirintul Rishi, în planul galactic, se afla planeta Kamino. 
Acolo, Republica îşi producea clonele pentru armată. În facilităţile acelei planete de la 
marginea Republicii, acestea ieşeau din recipientele lor de creştere. Apoi se instruiau 
şi se antrenau. Prin urmare, Kamino putea fi descrisă cel mai bine ca fiind un fel de 
casă pentru clone. 

Dacă droizii reuşeau cumva să treacă de avanpostul Rishi, puteau lansa cu 
uşurinţă un atac surpriză asupra lui Kamino şi ar fi putut pune capăt producției de 
clone pentru totdeauna. Atunci, armata Republicii ar fi fost pierdută. 

— Nu-ţi face griji, Anakin, spuse Obi-Wan, observând îngrijorarea tânărului. 


Dacă Generalul Grievous se apropie de acel sector, noi vom afla primii. 


Capitolul 2 


Luna Rishi avea o atmosferă subțire şi o suprafață stâncoasă, plină de cratere. 
Avanpostul Republicii se afla pe marginea unuia dintre numeroasele cratere şi era 
singurul semn de viață în peisajul aspru şi dezolant. Staţia era formată dintr-o 
platformă de aterizare, un modul pentru echipaj şi o rețea de antene. Per total, 
avanpostul arăta destul de pustiu. 

Un soldat clonă singuratic stătea de pază pe platforma de aterizare. Acesta 
scruta orizontul cu macrobinoclul său, dar, ca de obicei, nu vedea nimic ieşit din 
comun. 

— Raport de la ofițerul de gardă, spuse el în comunicator. Nimic de raportat. 

În interiorul staţiei, mai mulţi soldaţi clone pierdeau timpul prin centrul de 
comandă, nemotivaţi. Unii se holbau fără chef la monitoarele de supraveghere goale, 
alții făceau skandenberg sau discutau. O clonă a cărei față era plină de cicatrici intră 
în încăpere, privind cu dispreț la ceilalți. 

— Atenţie! strigă una dintre clone. Ofiţer pe punte! 

— Pe loc repaus, ordonă sergentul O'Ninerl. Chiar dacă sunteți noi aici, nu ar 
trebui să vă spun că acest avanpost este cheia strategică a Inelului Exterior. Dacă 
droizii reuşesc să treacă de această staţie, vor putea lansa un atac surpriză împotriva 
instalațiilor de pe planeta noastre natală, Kamino. 

Toţi soldaţii clone dădură din cap cu seriozitate. Ştiau ce era în joc. 

— Avem ofițeri în drum spre noi, continuă comandantul. Aşa că vreau ca totul 
să fie în stare impecabilă pentru inspecție. Aţi înțeles? 

— Da, domnule, răspunseră toate clonele ca o singură voce. 

În acel moment, ceva ciudat se întâmplă pe ecranele senzorilor. 

— Domnule, se apropie o ploaie de meteoriți! zise clona de la consola 
senzorilor. 

— Ridicaţi scuturile! ordonă sergentul. 

Luptătorii clone alergară la posturile lor. 

Afară, mai mulți meteoriți şuierară şi se ciocniră de scuturile staţiei, 
spulberându-se pe loc. Câţiva dintre bolovani pătrunseră însă, lovind suprafața 
lunară şi lăsând în urma lor cratere uriaşe. Cu toate astea, într-unul dintre craterele 
pline de fum nu aterizase un meteorit, ci o capsulă droidă mică. Clona de pe 
platforma de aterizare continua să scruteze orizontul cu macrobinoclul său. La un 
moment dat, zări capsula droidă în depărtare. 

— Ce naiba...? murmură el şi îşi activă comunicatorul. 

Dar înainte să poată transmite mesajul, un cap de droid îi obtură câmpul 
vizual. Soldatul clonă cobori binoclul şi îşi dădu seama că era înconjurat de patru 
droizi de comando teribili. Un al cincilea se apropie de el din spate, neobservat, şi îl 
lovi în cap cu un baston cu electroşocuri. Clona ţipă şi căzu la pământ. 

Alți şase droizi de comando ieşiră din capsulă, îşi ridicară armele şi se 
îndreptară spre avanpost. 

— Deschideţi intrările, ordonă liderul droid. 

— Am înțeles, au răspuns ceilalți la unison. 


1 O'Niner - 09 — prescurtare de indicativ. 


— CT 327, răspunde! strigă sergentul O'Niner în comunicatorul său. Gardă, 
mă recepționezi? 

— Interferențe de la meteoriți? întrebă un soldat care se aşezase la consola de 
control. 

Celelalte clone aruncară o privire prin trapele de vizionare, căutându-şi 
camaradul lângă platforma de aterizare. 

— Nu-l văd acolo, sergent, strigă unul dintre ei. 

O'Niner arătă spre două dintre clone. 

— Voi doi, spuse el. Mergeţi să-l găsiți. 

Cele două clone îşi luară căştile şi se îndreptară spre uşa principală a centrului 
de comandă. Când uşa alunecă, văzură şase droizi de comando care veneau pe 
coridor în direcția lor. 

— Droizi! strigară ei. 

Vedeau droizi adevăraţi pentru prima dată, iar asta îi bulversă complet. Se 
întoarseră şi încercară să se retragă înapoi în centrul de comandă, dar Căpitanul 
droid deschise imediat focul şi cele două clone se prăbuşiră moarte. 

Unul dintre soldații din centrul de comandă apăsă butonul pentru alarmă. 
Trebuiau să alerteze flota şi să ceară întăriri. Aşteptă câteva clipe, dar nu se întâmplă 
nimic. Clona apăsă din nou pe întrerupător, dar nici de data asta nu primi vreun 
răspuns. 

— Au dezactivat semnalul de urgenţă! strigă el. 

— Trimiteţi un mesaj către flotă! ordonă O'Niner. Trebuie să trimitem un 
avertisment... 

Dar înainte să poată termina de vorbit, îl lovi un fulger laser. 

Recruţii clone reacționară speriaţi şi surprinşi când sergentul lor căzu. O'Niner 
reuşi cu greu să se rostogolească pe spate. Îşi ridică blasterul, dar unul dintre droizii 
de comando i-l zbură din mână cu piciorul. Droidul se uită în jos la O'Niner şi trase 
în el de la mică distanţă. 

Apoi, droizii de comando îşi îndreptară din nou atenţia spre restul recruților 
clone care fugeau înapoi în centrul de comandă. Una dintre clone apăsă butonul de 
pe panoul de control şi uşa blindată se închise. Apoi smulse capacul panoului de 
control şi trase de câteva cabluri. 

— Asta ar trebui să oprească tinichelele, spuse el. 

Una dintre celelalte clone deschise o mică trapă către un tunel de întreţinere 
aflat la celălalt capăt al camerei. 

— Pe aici! strigă el. Repede! 

În acelaşi moment, o ploaie de scântei se revărsă în cameră din centrul uşii 
blindate de la intrare. Droizii îşi croiau drum cu arzătoarele lor laser. 

Până când reuşiră să intre în camera de control, toate clonele dispăruseră. 

— Patru clone au scăpat, Căpitane, raportă unul dintre droizi. 

— Sunt neimportanţi, răspunse comandantul. Reparaţi semnal de alertă şi 
apoi contactaţi-l pe Generalul Grievous. 


Capitolul 3 


Chiar la periferia sistemului Rishi, o imensă flotă Separatistă era pregătită 
pentru invazie. Zeci de fregate Separatiste puternic înarmate şi câteva nave de luptă 
uriaşe ale Federaţiei Comerţului zburau în formație. Un roi de nave de luptă vultur 
zburau între navele mai mari. 

Generalul Grievous se afla la bordul fregatei sale de comandă. O hologramă a 
Căpitanului droid atârna pâlpâind în aer în fața lui. 

— Avanpostul este securizat, raportă Căpitanul. Am dezactivat alarmele şi am 
reparat semnalul de alertă care arată că totul este în regulă. 

— Excelent, aprobă Grievous. Menţineţi semnalul. Nu vreau ca Republica să 
afle de venirea noastră. 

Holograma se stinse şi Grievous îşi luă un moment pentru a reflecta la 
iminenta sa victorie. Acum, că avanpostul Rishi se afla sub controlul său, era doar o 
chestiune de timp până când va putea distruge în sfârşit fabrica de clone de pe 
Kamino. Atunci, armata Republicii va rămâne fără apărare în fața lui. 

Nici măcar puternicii Jedi nu îl mai puteau opri atunci. 

— Raportează spionul nostru de pe Kamino, Generale, strigă un droid de la 
consola de comunicații a punţii. 

Grievous îşi îngustă ochii şi privi peste umăr la holograma sinistrei asasine 
Asajj Ventress. Puţini comandanți din armata Separatistă erau la fel de nemiloşi ca 
ea. Ventress era adâncită în partea întunecată a Forței şi era temută în întreaga 
galaxie. 

— Toate pregătirile pentru invazie sunt în grafic, raportă asasina. 

Ochii ei ca de şarpe abia dacă ieşeau de sub glugă. Restul feței ei întunecate şi 
sinistre era acoperit. 

— Bine, răspunse Grievous. Flota noastră se apropie de sistem. Aproape am 
ajuns la punctul de întâlnire. 

— Foarte bine, my Lord, spuse Ventress. Vă aştept sosirea. 

— Odată cu distrugerea lui Kamino, voi opri producţia de clone o dată pentru 
totdeauna. 

Grievous râse în semn de victorie. Se părea că nimic nu-l putea opri. 


Fără să fie observată de Grievous, naveta de atac a Republicii, Obex, se apropie 
de Luna Rishi. La manşă se afla Căpitanul Rex. Aduse naveta în apropierea lunii în 
timp ce Cody încerca să contacteze centrul de comandă al avanpostului. 

— Avanpost Rishi, aici Comandantul Cody. Mă recepţionați? Avanpost Rishi, 
răspundeți. 

Nu primi niciun răspuns. 

— Avanpost Rishi, răspundețţi! Avanpost Rishi, răspunde, te rog! 

Cody schimbă o privire îngrijorată cu Rex în timp ce aştepta un răspuns. 

— Îmi pare rău, Comandante, se auzi în cele din urmă o voce prin 
comunicator. 

Cody se uită surprins la consolă şi la imaginea unui soldat clonă de pe ecran. 


— Avem... dificultăți tehnice, continuă soldatul. 

— Suntem echipa de inspecţie, îl informă Cody. 

— Inspecţie? întrebă nervoasă clona. Negativ, nu avem nevoie de inspecție. 
Totul este în regulă aici. Mulţumesc. 

— Asta vom decide singuri, spuse Cody, aruncându-i lui Rex o privire 
întrebătoare. Pregătiți-vă pentru sosirea noastră. 

— Am înțeles, răspunse clona. 

Ceva nu era în regulă. 

Ceva din răspunsul ăsta îmi sună cunoscut, gândi Rex. Îşi subţie ochii şi se 
gândi unde îl mai auzise. 


Capitolul 4 


Cody şi Rex stăteau lângă naveta lor pe platforma de aterizare a avanpostului, 
privind suspicioşi în jur. 

— Nu e bine, spuse Rex, îndreptându-se spre uşa blindată de la intrarea în 
stație. Nu văd santinela. 

— Am o presimţire foarte urâtă în legătură cu asta, mârâi Cody. 

Ceva era cu siguranță în neregulă aici. În acel moment, peretele blindat al 
stației se deschise brusc şi ieşi afară o clonă. 

— Bine ați venit pe Rishi, domnule Comandant, spuse soldatul. Vocea părea a 
fi cea a unei clone, dar mişcările lui păreau ciudat de mecanice. După cum vedeți, 
totul merge ca pe roate în avanpost, adăugă clona. Vă mulțumim pentru vizită şi vă 
dorim o călătorie sigură înapoi. 

Pentru Rex şi Cody, acest lucru păru orice altceva dar nu convingător. 

— Trebuie totuşi să verificăm baza, spuse Cody. 

Când cei doi ofițeri se pregătiră să pornească spre stație, soldatul clonă li se 
puse în cale. Rex, care începea să fiarbă de furie în fața unei asemenea nesupuneri, 
ceru să fie condus imediat la superiorul clonă, 

— Am înțeles, răspunse soldatul. 

Şi, în acelaşi moment, o rachetă de semnalizare se ridică în depărtare. Rex nu 
avu nevoie să audă din nou răspunsul soldatului pentru a-şi da seama ce se 
întâmpla. Trase imediat în presupusul războinic clonă. Falsul soldat căzu la pământ 
în bucăți. Rex îngenunche lângă el şi îi scoase casca. leşi la iveală placa frontală a 
unui droid de comando. 

— Droizi, mârâi Cody. Dacă avanpostul este deservit de droizi de luptă, atunci 
semnalul rachetei trebuie să fi venit de la clonele supraviețuitoare. 

În acel moment, de nicăieri, izbucni o ploaie de focuri de blaster şi lovi 
platforma în jurul celor doi ofițeri. Erau prinşi într-o ambuscadă de către droizi! 

Trei maşinării apărură la vedere cu armele scuipând foc. Cody şi Rex încercară 
să se retragă spre Obex, dar alți doi droizi de comando apărură lângă navetă, trăgând 
şi ei cu toate armele. Focurile de blaster străbăteau aerul în toate direcțiile. Clonele 
se adăpostiră în spatele unei grămezi de lăzi de transport şi ripostară. 

— Suntem izolați! spuse Rex. 

Încă doi droizi de comando ieşiră din staţie şi aruncară grenade asupra celor 
două clone. 

— Coboară de pe platformă! strigă Rex. 

— Bine! strigă Cody. 

Chiar înainte ca grenadele să explodeze, cele două clone îşi folosiră cablurile 
pentru a cobori în rapel de pe platforma de aterizare pe podeaua craterului. Norul 
exploziei le acoperi urmele, aşa că droizilor trebuie să li se fi părut că soldații nu 
supraviețuiseră. 

— Asta ne complică situația, remarcă Cody în timp ce se îndreptau spre 
siguranță, departe, pe câmpia lunară. 

Apoi auziră paşi care se apropiau şi îşi ridicară simultan blasterele. 

— Mâinile sus! strigă Rex către clonele care soseau. Jos căştile! 

Clonele se opriră brusc şi îşi ridicară mâinile. 


— Uh, domnule? întrebă una dintre clone, nesigură şi evident puţin speriată. 

— Scoateţi-vă căştile, acum! ordonă Rex. 

Rex trebuia să se asigure că nu erau alți droizi deghizați. Când cei trei soldați 
îşi dădură jos căştile, apărură fețe familiare de clone. Cody şi Rex îşi coborâră 
armele, uşurați. Rex îşi dădu jos propria cască şi îşi lăsă ochii să se plimbe peste 
tinerele clone. 

— Numele meu este Rex, se prezentă el. Dar voi îmi veți spune Căpitane sau 
domnule. 

Recruţii intrară brusc în poziție de drepți. 

— Da, domnule! strigară ei ca unul, în stil militar. 

— lar eu sunt noul vostru şef, Comandantul Cody, anunţă cel mai în vârstă 
dintre cei doi ofițeri, dându-şi şi el jos casca. 

Unul dintre soldați se prezentă. 

— Indicativul meu este soldat 27-5555, domnule. 

— Noi îi spunem Fives2, spuse una dintre clone. Eu sunt Hevy5, iar el este 
Echo?. 

— Unde este sergentul vostru? întrebă Cody. 

— Suntem singurii care am rămas, îl informă Echo. 

— Se pare că avem o grămadă de Sclipitori pe cap, zise Rex, impasibil, 
aruncând o privire către Cody. 

— Sclipitori, domnule? întrebă Echo. 

— Exact, aprobă din cap Rex. Sclipitori pentru că armura voastră nou-nouţă 
încă străluceşte în lumina soarelui. Iar tu încă eşti boboc. 

Recruţii se uitară cu toții în jos la armura lor nou-nouţă. 

— Domnule, băieţii şi cu mine suntem bine pregătiți şi antrenați, luă Hevy 
cuvântul. Ne luăm înapoi avanpostul, chiar dacă suntem sclipitori sau nu. 

Rex îşi permise un zâmbet slab. 

— Se pare că nu este totul pierdut pentru tine, recrutule. 


2 Fives — pluralul pentru cifra 5. 
3 Hevy - Solidul. 
+ Echo — Ecoul. 


Capitolul 5 


Amiralul Yularen stătea la consola de comunicații de la bordul navei Resolute, 
încercând fără succes să ia legătura cu Cody şi Rex. 

Obi-Wan şi Anakin stăteau lângă el. 

— Comandante Cody, mă auzi? repetă Amiralul în comunicator. Căpitane Rex, 
răspunde. 

Deşi cele două clone ar fi trebuit să raporteze imediat ce ajungeau la 
avanpostul Rishi, nimeni nu primise veşti de la ele. 

— Ar fi trebuit să ne apeleze acum câteva ore, spuse Obi-Wan. Se pare că 
ofițerul tău respectă ordinele cu aceeaşi sârguință ca şi tine, adăugă el cu o privire 
şireată către Anakin. 

Rex era cel mai apropiat subordonat al lui Anakin şi, la fel ca tânărul General 
Jedi, şi el era un independent irascibil. Era o combinație care îi băga adesea pe 
amândoi în necazuri — dar îi şi scotea din ele. Formau o echipă excelentă. 

— Poate că Cody îl plictiseşte pe Rex cu protocoalele şi procedurile standard, 
răspunse Anakin la comparaţia făcută de Obi-Wan, referindu-se la asemănările 
dintre fostul său Maestru şi Comandantul clonă. 

— Trebuie să lucrăm la propriile noastre proceduri plictisitoare şi să punem la 
cale o strategie pentru a-l găsi pe Grievous, îi reaminti Obi-Wan lui Anakin. 

Lecţia era că toate aceste protocoale plictisitoare erau uneori necesare. Obi- 
Wan, în calitate de profesor al lui Anakin, ştia că elevul său va fi de acord. Nimeni nu 
voia să-l găsească pe Grievous mai mult decât Anakin. 


Pe suprafața lui Rishi, clonele se apropiară de avanpost. Ştiau că inamicul îi 
depăşea numeric, dar nu conta. Singurul lucru care conta era să recucerească baza. 
Dar mai întâi trebuiau să treacă de uşile blindate ale stației. 

Rex se folosi de trucurile droizilor şi se deplasă mecanic spre uşi. Se dădea 
drept droid de comando. Droizii de pază din interiorul staţiei îl priviră pe Rex prin 
hubloul uşii. 

— Unitatea doi-şase, tu eşti? întrebă unul dintre droizii de comando. 

— Afirmativ, răspunse Rex, încercând să imite vocea unui droid. 

— Vorbeşti ciudat, răspunse droidul. E ceva în neregulă cu vocabulatorul tău? 

— Afirmativ, repetă Rex în cea mai bună imitație de droid pe care o reuşi. 

Dar droizii de comando încă erau suspicioşi. Îi cerură lui Rex să-şi scoată 
casca pentru a-i putea vedea capul. Rex întinse mâna spre cască şi făcu un pas 
înainte, astfel încât să nu mai fie văzut prin vizorului uşii. Apoi ridică un cap de 
droid în fața vizorului şi îl mişcă uşor înainte şi înapoi. Cody, care stătea lângă uşă, 
clătină din cap. 

— Asta nu va funcționa niciodată, spuse el. 

Dar, o secundă mai târziu, uşa blindată alunecă. Rex şi ceilalți porniră pe 
coridor şi deschiseră focul asupra droizilor. Grupul securiză rapid zona de intrare şi 
se îndreptă cu grijă spre centrul de comandă. 

— Cer permisiunea de a merge primul, domnule, spuse Hevy. 


— Eu sunt cel care merge întotdeauna primul, băiete, răspunse Rex. 

Ofiţerul clonă continuă cu grijă pe coridor. În centrul de comandă, trei droizi 
de comando stăteau la diferite posturi, în timp ce un al patrulea stătea la intrare, cu 
spatele la soldați. Rex îl împuşcă pur şi simplu pe droidul de pază, iar restul 
soldaţilor clone intrară în centrul de comandă trăgând. Droizii ripostară şi încercară 
să se adăpostească. Căpitanul droid trase asupra lui Rex, dar acesta evită proiectilele 
laser şi ripostă. Arma droidului zbură din mâna lui. Dar maşinăria nu se dădu 
bătută şi se aruncă asupra lui Rex cu o vibrospadă. Însă clona era prea rapidă 
pentru adversarul său. Rex se rostogoli din linia de atac şi îl prinse pe Căpitanul 
droid de cap, rupându-i gâtul mecanic şi aruncându-l pe podea. 

Recruţii clone crezură că puteau sărbători victoria, dar Cody observă un ecran 
de date care clipea cu mici puncte de lumină. Cineva venea spre ei. Se duse la 
fereastră şi ordonă grupului să îl urmeze. Toată lumea privi afară. 

Şi acolo, pe cer, mult deasupra avanpostului, văzură flota Separatistă zburând 
pe lângă ei. 

— De aceea au capturat avanpostul, concluzionă Cody. Pregătesc o invazie. 

— Trebuie să avertizăm Înaltul Comandament, adăugă Rex. 


Capitolul 6 


Grievous stătea la consola de comandă la bordul unei fregate Separatiste, în 
spaţiul de deasupra Lunii Rishi. 

— Baza Republicii încă transmite semnalul liber de alertă, îi raportă Căpitanul 
droid de luptă lui Grievous. Dar, din anumite motive, droizii noştri nu mai răspund. 

— Nu putem lăsa nimic la voia întâmplării, mârâi Grievous. În nici un caz baza 
nu trebuie să-i informeze pe Jedi de venirea noastră. Trimiteţi întăriri pentru a 
arunca o privire în jur! 

— Am înțeles, spuse Căpitanul droid, trimițând o navă de desant spre 
avanpost. 


Clonele din centrul de comandă al stației încercară cu disperare să facă 
consola de comunicaţii să funcţioneze, dar nu reuşiră. Droizii sabotaseră 
transmițătorul. Nu exista nicio modalitate de a-i alerta pe Jedi. Consola trebuia 
reparată, dar nu mai era timp pentru asta. Întăririle lui Grievous tocmai aterizaseră 
pe lună. Clonele priviră cu groază escadroane întregi de droizi şi super droizi de luptă 
coborând pe rampa navei. 

— Nu putem apăra avanpostul prea mult timp împotriva acestei armate de 
tinichele, remarcă Cody. 

— Atunci distrugem stația, sugeră Rex. 

Dacă distrugeau avanpostul, se oprea semnalul de alertă care spunea că totul 
era în regulă. Acum aveau o nouă misiune: să protejeze Kamino cu orice pret. 

Grievous şi armata sa erau pe cale să invadeze planeta. Dacă reuşeau, ar fi 
oprit pentru totdeauna producția de clone. Trebuiau să-l oprească, dar nu o puteau 
face singuri. Distrugerea bazei era singura cale de a-i avertiza pe Jedi. 

— Am putea folosi T.L. pentru asta! spuse Echo cu entuziasm. 

Ceilalți îl priviră întrebători. 

— Această lună este înghețată timp de jumătate de an, explică el. Folosim gaz 
Tibanna lichid pentru a încălzi baza. 

— Gaz Tibanna lichid, gândi Cody cu voce tare. Foarte exploziv. 

Nu trebuiau să facă nimic altceva decât să mute rezervoarele de combustibil în 
centrul de comandă şi să folosească câteva detonatoare termice. Şi, de asemenea, să 
oprească armata de droizi de luptă care mărşăluia spre avanpost. 

După ce toată lumea fu informată despre plan, Rex şi Echo se duseră să ia 
rezervoarele de gaz, în timp ce Cody, Hevy şi Fives făcură o incursiune în arsenal. 

— Eu o iau pe asta! spuse Hevy la vederea unei arme masive cu patru ţevi — 
cea mai mare din dulap. 

Cody îl privi critic pe Hevy. 

— O armă mare nu te face să fii un om mare, glumi el. 

Droizii de luptă ajunseseră deja la uşă. 

— Au venit întăririle, anunţă sergentul droid. 

Uşa se deschise şuierând şi droizii ajunseră față în față cu Hevy, care avea 
tunul uriaş cvadruplu pregătit. 


— Nu ați spus vă rog, rânji el şi deschise focul. 

Întreaga trupă de droizi fu distrusă. Droizii rămaşi pe platforma de aterizare 
reacționară rapid şi porniră spre uşile blindate. Aerul era plin de fulgerele laserelor, 
de salvele tunului lui Hevy şi de proiectilele blasterelor droizilor. Clonele erau 
depăşite numeric, dar reuşiră să ţină droizii la distanță pentru o vreme înainte să se 
retragă în avanpost şi să închidă uşile blindate. 


Amiralul Yularen se afla încă în sala de strategie a lui Resolute, încercând să ia 
legătura cu Cody şi Rex. Anakin şi Obi-Wan se aflau lângă el, neliniştiți pentru că nu 
primiseră veşti de la clone. 

— Căpitane Rex, răspunde, zise Yularen. Comandante Cody, mă recepționezi? 
Se întoarse spre Obi-Wan. Încă nu am primit răspuns, Generale. 

— Cum rămâne cu semnalul de alertă? întrebă Obi-Wan. Încă îl mai transmit? 

— Da, domnule, confirmă Yularen. 

— Dacă ar fi fost ceva în neregulă, ne-ar fi contactat, presupuse Obi-Wan. 
Trebuie să ne concentrăm pe găsirea lui Grievous. 


Grievous se plimba neliniştit de colo-colo pe puntea fregatei. Misiunea dura 
mult mai mult decât se aşteptase. 

— Care e situația la bază? strigă el la Căpitanul droid. Este în mâinile noastre? 

— Um... Căpitanul droid ezită cu răspunsul. Văzuse deja ce le făcea Grievous 
droizilor atunci când era nemulțumit. Au apărut câteva dificultăți, continuă el. Se 
pare că au mai rămas câteva clone, domnule. 

— Atunci nimiceşte-le! răcni Grievous, aplicându-i droidului o lovitură atât de 
puternică încât aproape că îl zbură de pe scaun. Nu putem lăsa câteva clone ridicole 
să ne oprească! 


Capitolul 7 


Victoria clonelor părea foarte puțin probabilă. Droizii de luptă îşi croiseră drum 
prin uşa blindă, iar clonele erau implicate în luptă cu un flux aparent nesfârşit de 
droizi. Dacă voiau să arunce în aer avanpostul, trebuiau să o facă rapid. 

Cody le dădu ordin lui Hevy şi Fives să se retragă spre centrul de comandă. 

— Rex, totul e pregătit cu rezervoarele de gaz? strigă Cody în comunicatorul 
său. Nu mai avem timp. 

— Aproape am terminat, răspunse Rex. 

Cody şi restul echipei se retraseră pe coridor spre turbolift şi i se alăturară lui 
Rex şi Echo, care tocmai terminaseră de ataşat ultimul detonator termic la grămada 
de rezervoare pline cu gaz Tibanna lichid. Dacă rezervoare ar fi explodat, ar fi distrus 
întreaga stație. Totuşi, mai era o mică problemă. 

— Telecomanda nu reuşeşte să stabilească conexiunea cu detonatoarele, 
raportă Rex. 

— Mă ocup eu de asta, spuse Hevy, luând micul transmițător portabil de la 
Rex. O voi repara într-o clipă. Voi fi chiar în spatele vostru. 

Rex îl lăsă cu reticențţă pe Hevy în urmă. Împreună cu Cody, Fives şi Echo 
ieşiră rapid prin trapa de întreținere. Hevy încercă totul pentru a conecta 
telecomanda la detonatoare, dar nimic nu funcționa. 

Asta nu e bine, gândi Hevy. Trebuie să existe o altă cale. În acel moment auzi 
paşi de droizi apropiindu-se. Luă rapid tunul cvadruplu şi se retrase pe coridor. 

Restul echipei ajunsese afară, în crater, în afara razei de acțiune a exploziei 
iminente. 

— Hevy, apasă pe trăgaci! ordonă Rex. Apoi privi în jur: Unde este Hevy? 

— Mă ocup de asta, domnule, veni vocea lui Hevy prin comunicatorul lui Rex. 

— Hevy, ieşi de acolo! strigă Rex înapoi. 

Dar Hevy încă nu putea pleca. Le explică prin comunicator, din ascunzătoarea 
sa, că telecomanda încă nu funcționa. Trebuia să declanşeze manual explozia. Hevy 
era atât de distras de conversaţia cu Rex şi ceilalți încât nu observă cei trei droizi 
care veneau pe coridor din celălalt capăt. Cu toate astea, droizii îl observară imediat. 

— Hei, nu te mişca! îl avertiză unul dintre droizi. 

— Este o clonă, spuse altul. Foc de voie! 

Droizii deschiseră focul. 

Atât Rex, cât şi ceilalți auziră totul prin comunicator. Hevy avea nevoie de ei. 
Trebuiau să vină în ajutorul lui. 

— Înapoi în zona de întreţinere, ordonă Cody. Mişcaţi-vă! 

— Nu are rost. Ştiu ce trebuie să fac, spuse Hevy în comunicator, ripostând la 
focul droizilor. 

— Nu-mi place tonul tău, recrut! se auzi vocea îngrijorată a lui Rex. 

Hevy nu mai răspunse. Se angajă într-un schimb intens cu droizii de luptă. O 
bună bucată de vreme reuşi să se ferească de împuşcături, dar apoi fu lovit brusc din 
spate. Pentru el fu un şoc - nu mai fusese niciodată lovit. 

Lovitura îl făcu să se întoarcă, astfel că văzu un alt escadron de droizi care 
venea din celălalt capăt al coridorului, trăgând asupra lui. 

Îl putu auzi pe Rex prin comunicator. 


— Soldat, răspunde! Mă recepționezi? Vocea Căpitanului era tot mai agitată. 
Soldat, răspunde! Vorbeşte cu noi! 

Dar Hevy nu răspunse. Era prea ocupat. Încă o dată îşi ridică tunul cvadruplu 
şi trase asupra escadronului de droizi înainte să se retragă spre centrul de comandă. 

Centrul era înțesat de droizi. Comandantul droid stătea la consola principală. 
Hevy îşi ridică tunul şi deschise focul. Comandantul fu făcut bucăţi, împreună cu 
câţiva droizi din jur. Dar apoi tunul cvadruplu tăcu brusc. Nu mai avea muniţie. În 
lipsa unei alternative, Hevy aruncă tunul asupra droizilor, reuşind chiar să mai 
elimine câțiva dintre ei. Dar maşinile de luptă rămase continuară să avanseze spre 
el. Mai încasă câteva lovituri înainte să cadă, în cele din urmă. Cu toate astea, nu se 
dădu bătut. Cu toată voinţa, îşi adună ultimele forțe şi se târî spre cel mai apropiat 
termodetonator. Droizii stăteau în jurul lui, cu blasterele îndreptate spre el. 

— Luăm prizonieri? îl întrebă un droid pe celălalt. 

— Eu nu iau, spuse Hevy, apăsând butonul de pe detonator. 


Cody, Rex şi Echo priviră cum avanpostul se mistuie într-o explozie uriaşă. 
Deflagraţia distruse totul, inclusiv nava de desant Separatistă şi toți droizii din jur. 
Nu mai rămase nimic în afară de resturi fumegânde. Hevy nu ar fi putut supraviețui. 

Pentru o clipă, niciuna dintre clone nu spuse nimic. Apoi vorbi Echo. 

— Hevy a urât întotdeauna stația asta. 


La bordul lui Resolute, Amiralul Yularen observă că baza nu mai emitea 
semnalul de alertă. 

— Baza Rishi nu mai transmite! strigă Amiralul către Jedi. 

— Trebuie să fie Grievous, mârâi Anakin. 

— Sună alerta de invazie, ordonă Obi-Wan echipajului. Să punem flota în 
mişcare! 

Echipajul de pe punte începu să se pună în mişcare şi nu trecu mult timp 
până când flota se îndreptă spre sistemul Rishi. 


Grievous se uită cu ochii îngustați la consola de observare a fregatei sale, 
privind cu neîncredere la avanpostul în flăcări. Cu un urlet de furie, îşi trânti 
pumnul în consolă. 

— Nu le-am ordonat să distrugă stația! şuieră el printre dinţii strânşi. 

— Nu e un lucru bun că baza este distrusă? întrebă tâmpit Căpitanul droid de 
luptă. 

Grievous se întoarse şi îl fixă cu o privire pătrunzătoare. De ce erau droizii 
nişte idioţi atât de incompetenţi? 

— Idiotule! spuse el cât de calm putu. Explozia a întrerupt semnalul de alertă! 
Acum, Republica va şti cu siguranţă că suntem aici! 

Ca la un semn, flota Republicii apăru la vedere chiar în acel moment. 

— Flota Republicii, mârâi Generalul. Nu-i putem înfrunta. Scoate-ne de aici. 


Fives şi Echo priviră prin binoclu cum se retrăgea flota Separatistă. Hevy îi 
salvase pe toți. Rex observă şi altceva pe cer: două nave de luptă Jedi veneau în 
viteză, cu motoarele urlând. Anakin şi Obi-Wan veneau să preia clonele. Cody îşi 
ridică puşca blaster şi le făcu semn cu mâna, apreciativ. 

În hangar, Jedii îi lăudară pe Echo şi Fives. 

— În numele Republicii, vă mulțumim pentru serviciul curajos şi dorim să 
onorăm sacrificiul camaradului vostru, spuse Obi-Wan. 

El şi Anakin se înclinară în fața clonelor şi apoi porniră din nou spre punte. 

Rex se uită la clone. Arătau ponosite şi murdare. 

— Felicitări. Acum nu mai sunteți nişte sclipitori, spuse el. Mi-aţi demonstrat 
ceva astăzi. Sunteţi exact oamenii de care am nevoie pentru Compania 501. 

— Da, domnule, strigară împreună Fives şi Echo. 

Anakin stătea pe punte, adâncit în gânduri. Da, lucrurile se rezolvaseră în cele 
din urmă, dar oare vor mai fi la fel de norocoşi şi data viitoare? Un lucru ştia sigur: 
atât Jedii, cât şi Republica îl vor revedea pe Grievous destul de curând. 

Capitolul 1 


Trei crucişătoare Jedi pluteau deasupra planetei Bothawui. Alianța Separatistă 
şi armatele Republicii se luptau de săptămâni întregi pentru controlul asupra 
Inelului Exterior. Separatiştii, conduşi de Generalul Grievous, erau mult mai 
numeroşi decât armata de clone care lupta de partea Republicii. Bothawui era o 
planetă importantă în cadrul Inelului Exterior, iar Republica nu ar fi renunțat la 
controlul ei fără luptă. 

Generalul Jedi Anakin Skywalker fusese desemnat să se ocupe de securitatea 
planetei. Nava sa, Resolute, conducea flota care urma să protejeze Bothawui. 
Amiralul Yularen se afla pe punte. De o parte şi de alta a lui se aflau un pilot clonă şi 
Ahsoka, fata Togruta de pe planeta Shili. Tânăra era Padawana lui Skywalker şi îl 
însoțea în toate misiunile sale. Avea pielea de un portocaliu închis tipică poporului ei 
şi semne tribale albe pe frunte şi pe obraji. Trei tentacule cefalice cu dungi albastre şi 
albe — numite lekku - îi atârnau pe lângă obraji şi pe spate. 

Admiralul Yularen purta uniforma militară albastră simplă a Republicii. Privi 
pe fereastră la câmpul dens de asteroizi care înconjura Bothawui. Asteroizii se 
mişcau pe cerul întunecat în nuanțe roşii strălucitoare. Erau pe cât de frumoşi, pe 
atât de periculoşi. 

— Nu te apropia prea mult de asteroizi, îşi avertiză el pilotul. 

— Da, domnule, aprobă pilotul din cap. Chiar credeţi că vor veni? 

— Dacă Maestrul Skywalker spune că vor veni, vor veni, promise Ahsoka. Ai 
răbdare. 

Jos, în hangarul lui Resolute, Anakin Skywalker era ocupat cu reparaţiile la 
nava sa de luptă Delta-7B. Stătea în cabina de pilotaj pentru un singur om a navei în 
formă de pană. Droidul său astromec R2-D2 se conectase pe portul aripii. 

— Se pare că acum avem cea mai rapidă navă din flotă, spuse Anakin, 
aruncând o privire pe ecranul de date din fața sa. Adu factorul de propulsie la cea 
mai mare setare de data asta. 

R2 răspunse cu un bip. Era pe punctul să execute instrucțiunea, când un 
droid mic, pe roţi, trecu pe lângă el. R2 emise un semnal sonor în semn de salut. 
Droidul îi răspunse cu ceea ce păru a fi un râgâit electronic nepoliticos. Era o 
maşinărie simplă, cu un corp în formă de tijă şi cu o pereche de ochi inscripționațţi în 
partea superioară, ca un binoclu. 

— Bip, bip, bip, bip! replică R2, jignit. 

Droidul scoase încă un sunet jignitor, apoi rulă mai departe şi dispăru în 
spatele navei de luptă. 

— Mai facem testul ăla de propulsie? întrebă Anakin. Droidul astromec emise 
un bip de răspuns. În regulă, R2. Aştept. 


Propulsoarele din spate ale navei se aprinseră şi emiseră un nor de flăcări. 
Apoi se auzi un ciripit de spaimă. Anakin se întoarse şi îl văzu pe droidul cel mic, 
complet acoperit de funinginea emisă de motoare. Apoi se răsturnă, pur şi simplu. 

Anakin clătină din cap. 

— R2, nu merita să-i faci asta! 

R2 îi răspunse cu un fluierat şiret. În acel moment, Ahsoka veni în fugă. 

— Skyguy, am primit un mesaj urgent, îi raportă ea lui Anakin. 

— Ahsoka, ţi-am spus să nu-mi spui aşa de față cu lumea, răspunse Anakin 
furios. 

— Este urgent, Maestre, domnule, răspunse Ahsoka. 

Anakin şi R2 o urmară în sala de strategie a lui Resolute, unde Amiralul 
Yularen îi aştepta deja. O imagine a Maestrului Jedi Obi-Wan Kenobi pâlpâia pe 
masa holo din centrul camerei. 

— Flota Separatistă sub comanda Generalului Grievous se îndreaptă spre voi, 
îi avertiză Obi-Wan. 

Simpla menționare a numelui lui Grievous băga frica în inimile majorității 
aliaților Republicii. Grievous îi vâna pe Jedi din pură plăcere, luptând cu patru săbii 
în acelaşi timp. Forţele sale câştigau bătălie după bătălie în ultima vreme pe Inelul 
Exterior. 

— Se pare că laşul ăla ştie întotdeauna când şi unde să ne atace, spuse Anakin 
gânditor. 

— Sunteţi mult mai puțini decât flota lui, sublinie Obi-Wan. V-aş sfătui să vă 
retrageți. 

— Dacă fugim acum, Separatiştii vor prelua controlul asupra acestui sector, 
replică Anakin. Nu pot lăsa să se întâmple asta. 

— Şi tocmai asta este problema, spuse Obi-Wan cu severitate. 

Ştia că fostul său ucenic avea tendința de a-şi asuma riscuri inutile. 

— Maestrul Kenobi are dreptate, interveni Ahsoka. Ar trebui să ne regrupăm. 
Nu avem nicio şansă împotriva... 

— Ahsoka, o întrerupse Anakin, admonestând-o. 

Dar Ahsoka putea fi la fel de încăpățânată ca şi Anakin. 

— Sinuciderea nu este calea Jedi, Maestre, replică fata, aruncându-i o privire 
pătrunzătoare. 

— Ar trebui să o asculți pe Padawana ta, îl sfătui Obi-Wan pe Anakin. 

Anakin zâmbi şiret la holograma lui Obi-Wan. 

— Aşa cum l-ai ascultat tu pe al tău, fostul meu Maestru? Nu, rămânem aici şi 
luptăm. Privi spre masa holo, la imaginile tuturor navelor şi armelor de care 
dispunea. Şi cred că ştiu cum să-l înving pe Generalul Grievous la propriul său joc. 


În apropiere, şase nave ieşiră din hiperspaţiu deasupra lui Bothawui. Fregatele 
voluminoase erau puternic înarmate, fiind deținute de Clanul Bancar Intergalactic. 
Erau folosite ca nave de luptă de către Separatişti în războiul împotriva Republicii. 

Generalul Grievous veni val-vârtej pe puntea de comandă a fregatei. Semăna 
mai mult cu un droid decât cu o ființă vie, având cele patru brațe, corpul şi picioarele 
metalice. O mască asemănătoare unui craniu îi acoperea fața şi creierul viu, lăsând 
la vedere o pereche de ochi galbeni şi reci. Mantia gri flutură după el în timp ce 


străbătea puntea. 

Căpitanul droid de luptă se întoarse şi îl privi pe comandantul său. 

— Spionii noştri au avut dreptate, Generale. Jedii au mutat flota în spatele 
inelelor planetei. 

Grievous se holbă la ecranul de un verde incandescent din fața lui. Era 
adevărat. O mică flotă de nave Jedi se afla în spațiul dintre centura de asteroizi şi 
Bothawui. 

— Du navele noastre prin centura de asteroizi ca să-i putem ataca, ordonă el. 

Plămânii lui avariați şuierară în pieptul artificial. 

— Prin câmpul de asteroizi, domnule? întrebă neîncrezător Căpitanul droid. 

— Dacă îi atacăm de sus, ei vor fi în avantaj, explică Grievous. Aşa că vom 
trece printre asteroizi. 

Căpitanul droid aprobă din cap şi puse nava mare pe curs prin asteroizii 
colțuroşi. Celelalte cinci nave îi urmară. Abia dacă mai era loc de manevră printre 
bolovanii grei. 

Zbang! Un asteroid se lovi în corpul navei, la nivelul punţii. 

— Nu a sunat prea bine, spuse nervos Căpitanul droid. 

— Deviaţi toată energia către scuturile frontale! ordonă Grievous. 

Căpitanul droid îşi ridică privirea neliniştit. 

— Şi dacă ne atacă din spate? 

— Nu pot, îl informă Grievous. Asteroizii ne vor proteja. 


Navele de luptă ale lui Anakin şi o flotă de nave de luptă V-19 porniră de pe 
crucişătoarele Jedi, apropiindu-se rapid de navele atacatoare. 

— Escadrila Aurie, strângeți formaţia, ordonă Anakin din nava din frunte. 
Încetiniţi propierea, vrem să-i atragem înăuntru. 

— Da, domnule, spuseră piloţii clone, dirijându-şi navele în formație. 

R2 ciripi îngrijorat. 

— Nu-ţi face griji, R2, îl linişti Anakin. Grievous intră chiar în capcana noastră. 


Ahsoka stătea în sala de strategie a lui Resolute, la ecranul radar. Inele de 
diferite culori reprezentau fregatele care manevrau prin câmpul de asteroizi, iar 
Ahsoka le urmărea cu atenţie. 

— Puntea de comandă a lui Resolute către Liderul Auriu, spuse ea tensionată în 
comunicator. Suntem gata. 

Un ofițer clonă se afla la stația radar şi striga poziţiile fregatelor în spaţiu. 

— Inamicul se apropie în zona şase... Zona cinci. 


Flota de fregate se apropie încet de marginea câmpului de asteroizi. Grievous 
văzu pe ecranul său că se apropia o flotă de nave de luptă V-19. Una dintre ele era 
diferită de celelalte - era nava lui Anakin Skywalker. Mica flotă se îndrepta spre 
centura de asteroizi, iar în spatele lor, veneau trei crucişătoare Jedi zburând direct 


spre flota Separatistă. Dacă Grievous ar fi avut gură, ar fi zâmbit. Micile nave de 
luptă V-19 nu însemnau nimic mai mult decât o pacoste. El avea şase nave sub 
comanda sa, în timp ce Jedii aveau doar trei. Un astfel de echilibru de putere îl 
mulțumea. Trei dintre navele sale traversaseră deja în siguranță centura de asteroizi. 

— Generale, avem linie de tragere asupra crucişătoarelor lor, raportă 
Căpitanul. 

— Bine, bine, mormăi Grievous. Privi din nou la ecran. Concentraţi focul 
asupra celui mai apropiat crucişător! 

Şi apoi cerul păru să explodeze când cele trei fregate deschiseră focul asupra 
navelor Republicii. 

Bang! Resolute fu zdruncinată când o loviră salvele trase de fregatele 
Separatiste. Ahsoka stătea în camera de strategie, luptându-se să rămână în picioare 
în timp ce nava se legăna violent. 

Sper ca Skyguy să nu fi făcut o greşeală, gândi ea. 

Bang! Resolute fu lovită din nou. Doi dintre soldaţii clonă de lângă ea se treziră 
aruncați în perete. Ahsoka privi ecranul şi numără şase fregate care se apropiau. 

— Suntem depăşiţi ca putere de foc! strigă ea în comunicator. Nu mai putem 
rezista niciun minut aici! 

Anakin răspunse din cabina de pilotaj a navei sale de luptă. 

— Rezistă, Ahsoka! Sunt exact unde îi vrem noi! 

Conduse navele de luptă în formație spre flota Separatistă. Sub ei, unul dintre 
marile crucişătoare Jedi fu lovit puternic. Nava începu să coboare spre planetă. 

— Nu are rost, atacul e prea puternic, strigă un pilot clonă prin comunicator. 

Avertismentul său veni prea târziu. Cerul întunecat străluci ca ziua când una 
dintre navele de luptă V-19 fu lovită. Acesta se izbi de una dintre celelalte nave de 
luptă, declanşând o a doua explozie. 

— Escadrila Aurie, efectuaţi manevre de evitare! ordonă Anakin. 

Navele V-19 rupseră formația şi zburară în arc de cerc înapoi spre planetă. 
Doar Anakin îşi continuă atacul asupra fregatelor inamice. 

R2 bipăi nervos. 

— Nu, R2, nu ne retragem, spuse Anakin cu fermitate. Din fericire, avem 
energie suplimentară pentru nava noastră. 

Generalul Grievous privi escadrila retrăgându-se şi crezu că victoria era deja în 
mâinile sale. 

— Acum să terminăm cu ei! strigă el. 

Toate cele şase fregate lăsaseră în urmă centura de asteroizi, iar Anakin era 
gata să lovească. 

— Ahsoka! spuse el în comunicatorul său. Sunt pe poziție! Arată-le mica 
noastră surpriză! 

— Imediat, Maestre, răspunse Ahsoka. Rex, amice! E timpul să începem 
petrecerea! 

— Cu plăcere! veni vocea lui Rex prin comunicator, din uriaşul său păşitor AT- 
TE, 

Anakin plasase strategic păşitorii printre dealurile şi craterele asteroizilor. 
Acum, armata de vehicule apăru la vedere. Tunurile lor puternice erau îndreptate 
spre flota Geparatistă. 

— Generale, ne atacă din flanc! îl avertiză Căpitanul droid pe Grievous. 

Dar înainte ca inamicul să poată reacționa, Rex execută planul lui Anakin. 

— Trageți cu toate armele! ordonă el. 

Centura de asteroizi păru să explodeze într-o mare de fulgere, în timp ce piloţii 
de pe AT-TE mitraliau fregatele din pupa, alegând propulsoarele ca ţinte principale. 
Însăşi strategia lui Grievous lucrease împotriva lui: fregatele nu aveau scuturile din 
spate active. Una dintre fregate explodă într-o minge de foc portocalie. 

— Imposibil! răcni Grievous. 


Ahsokăi îi plăcu ceea ce vedea pe ecran. Flota lor înconjurase acum fregatele. 

— Tunurile frontale, deschideţi focul! ordonă ea. 

Cele două crucişătoare Jedi rămase deschiseră focul asupra navelor 
Separatiste. Grievous era plin de furie în timp ce fregatele sale erau lovite din față şi 
din spate. 

Anakin îşi dirijă cu măiestrie nava de luptă printre fregatele inamice. 

— E aproape prea uşor pentru mine, spuse el. 

Zbură în arc de cerc printre nave, ferindu-se de resturile metalice. Apoi atacă 
puntea navei lui Grievous, acoperind-o cu focuri rapide de tunuri blaster. 

— Scoate-ne de aici! lătră Grievous în timp ce loviturile îi zguduiau nava. 

— Um, şi unde ar trebui să mergem? întrebă Căpitanul droid. 

Grievous se întoarse furios şi ieşi de pe punte. Se îndreptă spre hangar şi sări 
în nava sa de luptă. Cala se zguduia pe măsură ce tot mai multe salve de la AT-TE- 
uri ciuruiau corpul navei. Grievous abia reuşi să scape înainte ca fregata sa să 
explodeze. Anakin văzu nava de vânătoare a Generalului trecând prin fața lui. 

— Grievous! 

Se întoarse repede şi urmări nava care fugea. Dar nava Generalului se pregătea 
deja să sară în hiperspaţiu. Dacă nu se grăbea, îl pierdea complet pe Grievous. 

— Ţine-te bine, R2! strigă Anakin. 

Îşi aduse nava de luptă direct în spatele lui Grievous, dar în acel moment, o 
fregată Separatistă din apropiere, explodă într-o minge de foc masivă. 

— Avem nevoie de mai multă viteză, R2! ceru Anakin. 

Droidul se supuse şi Anakin dirijă nava de luptă prin mingea de foc. Dar ieşi 
din nor cu un ciob mare de metal în aripa stângă. Fragmentul arăta ca o lamă de 
cuțit. R2 îl avertiză cu un bipăit. Din aripă ieşeau scântei. 

— Vezi ce poți face în privința asta, ordonă Anakin. 

Se concentră asupra navei de vânătoare al lui Grievous, aflată chiar în fața lui. 
Avea doar o singură şansă de a-l lovi... 

— Uh-oh, spuse Anakin. 

Acum zburau scântei din toată nava. Apoi, un nor de foc ieşi din gaura din 
aripă. 

— Am o presimţire foarte urâtă în legătură cu asta, spuse el. 

Nava lui Anakin izbucni în flăcări. Pierdu controlul, iar nava zbură prin spațiu 
pe o traiectorie în spirală. 

Anakin deschise încet ochii. Fu nevoit să clipească în timp ce zăcea sub o 
lumină albă şi strălucitoare. Ahsoka şi Rex se aflau lângă el, iar un droid medical 
argintiu plutea lângă ei. Anakin simți cum droidul îi scoate o sondă din braț. 

— Ce s-a întâmplat? întrebă el, epuizat. 

Ahsoka dădu din cap în direcția Căpitanului clonă. 

— Îi datorezi viaţa lui Rex, Skyguy, îl informă ea pe Maestrul ei. 

— Mi-am făcut doar treaba, spuse Rex modest. Planul tău a fost cel care ne-a 
adus victoria. 

— Poate că Grievous este în libertate, dar flota lui de tinichele este doar o 
grămadă de piese de schimb, raportă veselă Ahsoka. 

Anakin se ridică cu greu în poziția de şezut. 

— Bună treabă, voi doi, spuse el, uitându-se în jur. Unde este R2? 

O umbră apăru pe fața Ahsokăi. 

— Îmi pare rău, Maestre, spuse ea încet. A dispărut. 

Anakin se scufundă din nou în pernă. R2 lipseşte? Scoase un suspin trist. R2 
era mult mai mult decât un droid astromec. Pentru Anakin, era un adevărat prieten. 

La scurt timp după aceea, Anakin şi Ahsoka veniră în sala de strategie pentru 
o şedinţă cu Obi-Wan. Imaginea Jediului atârna albastră strălucitoare deasupra 
mesei holo. 

— Felicitări, Anakin, începu Obi-Wan. Ingeniozitatea ta nu încetează să mă 
uimească. 

Anakin nu-l putu privi pe Obi-Wan în ochi. 

— Îţi mulțumesc, Maestre. 

— Pari tulburat, remarcă Obi-Wan. 

— L-am pierdut pe R2 în luptă. 

— Ei bine, unităţile R2 sunt de duzină, spuse Obi-Wan. Sunt sigur că vei găsi 
un înlocuitor potrivit. 

Dar Anakin replică: 

— Aş putea lua o escadrilă şi să mă duc să-l găsesc. 

— Anakin, e doar un droid, spuse Obi-Wan cu nonşalanţă. Ştii că legăturile nu 
sunt potrivite pentru un Jedi. 

— Nu e vorba doar de asta, Maestre. Ăă... Cum să spun? Anakin inspiră adânc. 
Nu i-am şters memoria lui R2. 

— Ce? exclamă Obi-Wan alarmat. Încă este programat cu planurile noastre 
strategice şi cu coordonatele bazelor noastre? Dacă Separatiştii pun mâna pe ele... 
Cum ai putut să uiţi să ştergi memoria droidului? 

Anakin nu mai avu cuvinte. Ahsoka interveni în locul lui. 

— Maestre Obi-Wan, ne-a picat bine faptul că R2 a avut aceste informaţii în 
memorie. 

— Atunci porneşte şi găseşte droidul, Anakin, ordonă Obi-Wan cu severitate. 
Vieţile noastre depind de asta. 

— Imediat, Maestre, răspunse Anakin. 

Acum că ştia că avea şansa să-l caute pe R2, se simțea mai bine. Se hotărî să 
folosească Twilight pentru acea sarcină. El şi Ahsoka rechiziționaseră vechiul 


cargobot în timpul unei misiuni pe planeta Teth. Rabla bătrână se dovedi a fi o navă 
destul de robustă. 

Anakin se îndreptă spre puntea din spate a crucişătorului, unde era parcată 
Twilight. Ahsoka îl aştepta deja cu un droid astromec auriu. 

— Maestre! îl salută ea. Tocmai ţi-au livrat droidul înlocuitor. Acesta este R3- 
S6! 

R3 îşi întoarse capul în formă de cupolă şi scoase un ciripit fericit. 

— Am auzit că noii R3 gândesc mai repede şi au mai multe abilități decât 
vechile unități R2, spuse Ahsoka. 

Voia să-şi înveselească Maestrul, care încă era trist că îl pierduse pe R2. 

— Şi mai mult, este auriu! adăugă Ahsoka. 

Ştia că trebuie să-l facă pe Anakin să îi placă de noul droid. Nu era R2, dar 
nava avea nevoie de un droid astromec, indiferent dacă lui Anakin îi plăcea sau nu. 

— Un droid auriu pentru Liderul Auriu, zâmbi ea. De la Escadrila Aurie? 
adăugă ea întrebătoare când Anakin nu înţelese aluzia. 

Anakin privi droidul cu suspiciune. 

— Nu-l poţi înlocui pe R2, fu tot ceea ce spuse el, şi urcă în Twilight fără să 
mai spună nimic. 

R3 emise un bipăit jalnic. 

— Nu-ţi face griji, Auriule, îl consolă Ahsoka. Vei ajunge să-l cunoşti mai bine. 
Vino. 

Anakin porni nava şi o conduse în afara hangarului lui Resolute. Spaţiul din 
jurul lui Bothawui era plin de resturi de la cargoboturile inamice. Bucăţile de metal 
pluteau în jurul lor, iar Anakin trebui să se străduiască să conducă nava prin ele, 
nevătămată. 

Dintr-o dată, Anakin observă ceva. 

— Uite nava mea! exclamă el. Dar entuziasmul i se stinse imediat. Nu era 
niciun droid astromec în ea. R2 a dispărut! strigă el. Trebuie să fi scăpat. Trebuie să 
fie pe aici pe undeva. 

— R2 nu este pe scanere, dar există o navă acolo, raportă Ahsoka. 

În acel moment, un cargobot apăru în fața ferestrei cabinei de pilotaj. Cutia 
imensă de metal arăta de parcă cineva o asamblase din piese de schimb. 

— Pare a fi un cargobot Trandoshan făcut din vechituri, observă Anakin. Poate 
că scotoceşte câmpul de luptă în căutare de piese utilizabile. 

Ahsoka mai auzise de Trandoshani. 

— Textele istorice spun..., începu ea. 

— Textele din arhivă îţi arată doar o parte din imagine, tânăra mea Padawană, 
o întrerupse Anakin. Vei afla mult mai multe prin propriile experiențe. 

Ca întotdeauna, Anakin avea un plan. Twilight îi oferea acoperirea perfectă. Cu 
ea puteau trece cu uşurinţă drept căutători de piese vechi. El şi Ahsoka şi puseră 
pelerine albe peste uniformele Jedi. Apoi acostară la cargobot şi porniră prin sas 
împreună cu R3. De îndată ce ieşiră din sas, îi lovi un miros urât. 

— Buah, gemu Ahsoka. Ce e mirosul ăsta? 

— Trandoshan, o informă Anakin. Huttii folosesc cuvântul în loc de miroase 
rahatul. 

Ahsoka îşi strâmbă fața. Schimbase odată scutecul unui bebeluş Hutt şi, într- 
adevăr, se gândise că nu putea fi nimic mai rău. Până acum. 

— O să te obişnuieşti, zâmbi Anakin. 


În acel moment, un braţ cu sondă apăru din perete şi se întinse spre ei. Braţul 
era prevăzut la capăt cu ceea ce părea a fi un glob ocular mare - probabil că era o 
cameră de luat vederi. 

Anakin afişă cel mai fermecător zâmbet al său. 

— Hei, vrem să cumpărăm un droid. Ai vreunul? 

Brațul se retrase înapoi în perete. O uşă se deschise în fața lor şi un 
Trandoshan se strecură prin ea. Hulpavul negustor de fier vechi era o reptilă 
umanoidă îmbrăcată într-o robă lungă. Faţa sa lată era acoperită de solzi, iar gura îi 
era plină de dinți mici şi ascuțiți. 

Anakin se strâmbă. 

— Hm, poate că până la urmă nu ne vom obişnui cu mirosul. Ăsta e foarte rău. 

Trandoshanul le făcu semn din cap. 

— Eu sunt Gha Nachkt, comerciant de obiecte de colecție second-hand. 

Ahsoka nu mai putu suporta duhoarea. Se lăsă pe podea, amețită. 
Trandoshanul nu păru să observe. 

— Cauţi un droid nou? întrebă el, cu ochii galbeni strălucind lacomi. 

— Căutăm o unitate R2, spuse Anakin. Ai găsit cumva vreuna în ultima 
vreme? 

— Un droid din seria R? întrebă Gha Nachkt. Nu, nu, nu, nu de multă vreme. 
Droizii R2 sunt foarte rari în zilele noastre. Toată lumea îi vrea pentru război. 

Ahsoka se strădui să se ridice din nou în picioare, dar încă era ameţită. 

— Am nişte T7 frumoase, continuă Gha Nachkt. Poate un droid de protocol 
pentru ca fetița să se joace cu el? 

— Fetița? protestă Ahsoka furioasă, întinzând mâna după sabie. Fetița este pe 
cale să-ți arate... 

Anakin îşi puse brațul în jurul ei şi o tinu aproape. 

— Asta mică este foarte disperată să aibă o altă unitate R2, o întrerupse el 
rapid, pentru ca acoperirea lui şi a Ahsokăi să nu fie descoperită. A pierdut-o pe 
ultima. 

— Asta mică? murmură Ahsoka. O, Doamne. 

Gha Nachkt aruncă o privire la R3, şi strălucirea lacomă din ochii lui se 
aprinsese. 

— Frumoasă unitate R3. Nu vrei să o schimbi pentru un C-14? 

— Niciodată, şopârlă! exclamă Ahsoka. 

Anakin recuperă rapid câteva credite din mantia sa, asigurându-se că 
Trandoshanul le putea vedea. 

— Să văd cât am aici... 

Gha Nachkt rânji. 

— Tocmai mi-am amintit... Mai am o altă unitate R2 îngropată undeva prin 
depozit. 

Trandoshanul îi conduse spre depozitul de fier vechi şi deschise trapa. În 
spatele ei se afla o magazie imensă plină de roboți, piese de schimb pentru nave şi 
vechituri mecanice. 

— Simţiţi-vă liberi să aruncați o privire, dar fiți atenţi, spuse Gha Nachkt. Sunt 
o mulțime de piese unice aici. 

Anakin intră în depozit împreună cu Ahsoka. 

— Nu-ţi face griji, asta mică mă va proteja, spuse el peste umăr. 

— Sunt chiar în spatele tău, bunicule, rânji Ahsoka. 


Trapa se închise în urma lor. Ahsoka şi R3 îl urmară pe Anakin tot mai adânc 
prin magazie. Grămezile dezordonate de fier vechi aruncau umbre sinistre pe podea 
în lumina slabă. Din piesele de metal se auzeau bipuri şi scârțâituri uşoare. 

Anakin îşi mişcă mâna şi folosi Forța pentru a împinge din cale o întreagă 
grămadă de fier vechi, iar Ahsoka tresări. 

Chiar în fața lor se aflau patru droizi de luptă cu capete cilindrice, care se 
holbau la ea cu ochi roşii strălucitori. 

— Droizi ucigaşi! strigă Ahsoka. 

Ahsoka se pregăti imediat de luptă dar îşi dădu seama că droizii erau conectaţi 
la o staţie de încărcare. Din fericire, erau dezactivați. 

— Astea trebuie să fie piesele unice despre care am fost avertizaţi, ghici Anakin. 
Aceşti droizi ucigaşi pot fi extrem de imprevizibili. 

— Sunt dezactivaţi, răspunse Ahsoka. Nu mi se par foarte periculoşi. 

— Nimic nu pare periculos pentru tine, replică Anakin. Ascultă-mă pe mine, 
maşinile alea sunt mortale. 

R3 fu de acord cu un bip. Anakin se întoarse. 

— R3, conectează-te la computer şi localizează lista de mărfuri, îi spuse el 
droidului. R2 trebuie să fie pe aici pe undeva. 

Droidul auriu se îndreptă spre un terminal de calculator care ieşea din perete 
şi se conectă cu braţul său de interfață. În timp ce se apuca de treabă, un fluierat 
brusc şi ascuțit umplu aerul. 

— Ai auzit asta? întrebă Anakin. A sunat ca un R2! 

Ahsoka nu fu la fel de sigură. 

— Cum poti face diferența? 

— A venit de aici, spuse Anakin, alergând pe un coridor care ducea spre o 
trapă închisă. 

— R3, deschide uşa asta! 

Droidul îşi roti braţul de interfață în priza computerului. Totuşi, trapa nu se 
deschise, dar se aprinseră luminile. 

— Nu avem nevoie de lumini, mormăi Anakin nerăbdător. 

— Nu, Auriule, îl instrui Ahsoka pe R3. Trapa! 

Anakin îşi scoase sabia. 

— Las-o baltă, o voi face singur. 

Aprinse sabia şi lama aruncă o lumină albastră prin coridor. Apoi începu să-şi 
croiască drum prin uşa de metal. R3 întoarse din nou brațul şi de data asta îi activă 
pe droizii ucigaşi! Unul dintre droizi proaspăt încărcați se întinse şi o apucă pe 
Ahsoka de talie. 

— Maestre! strigă Ahsoka. 

Anakin se întoarse şi tăie brațul droidului cu sabia. Ahsoka căzu pe podea, iar 
Anakin folosi Forța pentru a arunca droidul într-o stivă de lăzi. 

— Auriule! strigă Ahsoka. Opreşte droizii! 

R3 îşi roti rapid interfața, dar fără rezultat. Ceilalți trei droizi ucigaşi se 
desprinseră din cablurile de încărcare şi se apropiară de Jedi. Anakin o ajută rapid 
pe Ahsoka să se ridice în picioare. 

— Mi-e teamă că R3 învaţă puţin cam greu, spuse el. 

Cei trei droizi ucigaşi îşi îndreptară blasterele spre Jedi. Ahsoka îşi activă sabia 
exact la timp pentru a devia un laser roşu incandescent. 

Aerul păru să ardă în timp ce Anakin ataca, deviind salvele cu sabia spre 
droizi. Zumzetul armei puternice a lui Anakin sună ca un roi de albine. Dar droizii 
ucigaşi nu se deranjară de focul deviat. Săreau prin cameră pe membrele lor 
metalice, ferindu-se pur şi simplu de riposta lui Anakin. Se agățau de pereți şi de 
tavan şi continuau să tragă de acolo în Jedi. 


Anakin şi Ahsoka le blocară cu măiestrie proiectilele. 

— Ia asta, cap de piston! strigă Ahsoka. 

Unul dintre droizii ucigaşi împinse o ladă mare spre Ahsoka. Fata strigă când 
fu ţintuită de perete. Apoi droidul se întoarse spre Anakin cu blasterul ridicat, gata 
să tragă. Ahsoka se eliberă într-o clipă, apoi sări prin aer şi tăie droidul în două cu 
sabia. 

— Ai avut dreptate în legătură cu propriile experienţe, bunicule, glumi ea. Mult 
mai valabile decât textele din arhive. 

— Bună treabă, dar ai uitat unul, spuse Anakin. 

Ultimul droid se ridică în spatele lui. Anakin, fără să se întoarcă, tăie brațul cu 
armă al maşinii. Apoi se întoarse şi îl decapită pe droidul ucigaş, după care se uită la 
R3. 

— Iar tu, piticule, abia dacă eşti bun ca întrerupător de lumină. 

R3 scoase un bipăit jalnic. 

— Sunt sigură că a făcut tot ce a putut, îl apără Ahsoka pe R3. 

— Tot ce a putut aproape că ne-a costat viața. Anakin păru furios. R2 nu ar fi 
făcut niciodată o asemenea greşeală. R3 nu poate nici măcar să deschidă uşa aia. 

Anakin se întoarse spre trapă şi îşi aprinse iar sabia. Era pe cale să se apuce 
iar de treabă când R3 răsuci din nou brațul şi de data asta uşa se deschise. 

Anakin sperase să-l găsească pe R2 în spatele ei. Dar în schimb ajunse față în 
față cu Gha Nachkt! Trandosanul păru mai întâi surprins, apoi furios. 

— Dacă nu aveai o sabie de lumină, acum ai fi fost un om mort! mârâi el. 

— Unde este droidul meu? întrebă Anakin, îndreptându-şi sabia direct spre 
Gha Nachkt. 

Ahsoka apucă sabia de mâner. 

— Maestre, ce faci? R2 nu este aici. 

Anakin îşi dădu seama că Ahsoka avea dreptate. Îşi dezactivă sabia şi trecu pe 
lângă Trandoshan. 

— Să plecăm de aici, îi murmură el Ahsokăi. 

Ahsoka şi R3 îl urmară în drumul său furtunos spre sas. 

— Ţi-am zis că nu sunt droizi R2 aici! strigă Gha Nachkt după el. Uite ce 
mizerie ai făcut! Îmi eşti dator, Jedi! 

Gha Nachkt porni ca o furtună spre punte. Privi cum Twilight zbura din 
hangarul navei, apoi se întoarse spre o staţie de control şi apăsă un comutator. 

Apăru o hologramă cu Generalul Grievous. 

— Ce se întâmplă? întrebă răstit Generalul. 

— Sunt pe drum spre punctul de întâlnire, Generale, raportă Gha Nachkt. Am 
marfa pe care o căutai. 

În spatele Trandoshanului se deschise un panou ascuns din perete. În spatele 
acestuia se afla un mic spațiu de depozitare, cu R2-D2 înăuntru! Droidul era 
prevăzut cu un bolț de reținere pentru a-l împiedica să fugă, dar părea intact. 

Un chicotit răutăcios şi răguşit îi scăpă lui Grievous la vederea droidului. 

— Trebuie să fie valoros, continuă Gha Nachkt. L-a căutat un Jedi. Poate că 
droidul valorează mai mult decât am convenit. 

— Nu mă provoca, gunoierule, mârâi Grievous. Adu-mi unitatea R2 cât mai 
repede posibil, sau...! 

— Dar, desigur, domnule General, răspunse Gha Nachkt. Glumeam şi eu. 

În spatele lui, R2 emise un bip neliniştit. 


Capitolul 5 


Odată ajunşi la bordul lui Resolute, Anakin şi Ahsoka se adunară în jurul unei 
holograme care îl afişa pe Obi-Wan Kenobi. Anakin îi povesti fostului său Maestru ce 
se întâmplase la bordul cargobotului de vechituri. 

— Trebuie să presupunem că R2 a fost distrus în explozia care a surprins nava 
voastră, spuse Obi-Wan. 

— Da, Maestre, răspunse Anakin cu tristeţe. 

Încă nu-i venea să creadă. 

Obi-Wan îşi îndreptă atenţia spre alte probleme. 

— Serviciile noastre de informaţii au confirmat că spionii lui Grievous ne-au 
ascultat comunicațiile, spuse el. 

— Trebuie să aibă un post secret de ascultare pe undeva, presupuse Ahsoka. 

Anakin aprobă din cap. 

— Asta ar explica cum a putut să ne atace flotele. 

—  Împarte-ţi escadrilele, Anakin, ordonă Obi-Wan. Găseşte acea bază şi 
distruge-o. 

Pe Anakin îl duru că trebuia să renunțe la căutarea lui R2. Dar misiunea era 
mai importantă. 

— E ca şi făcut, Maestre Kenobi. 

— Fie ca Forţa să fie cu voi amândoi, îşi luă rămas bun Obi-Wan, iar apoi 
holograma dispăru. 

Anakin, cu ajutorul lui Rex, pregăti soldaţii clone pentru acțiune. Piloții se 
urcară în navele lor de luptă V-19. Ahsoka şi Rex ascultară planul lui Anakin. 
Droidul astromec auriu R3 stătea în spatele Ahsokăi şi privea. 

— Eu voi mătura zona exterioară în timp ce restul navelor se vor concentra pe 
centru, îi explică Anakin lui Rex. 

— Eşti sigur că vrei să mergi singur? întrebă Comandantul clonă. 

— Da, sunt, aprobă Anakin din cap. Mai mult de o singură navă de luptă va 
atrage prea multă atenție. 

— În regulă, domnule, răspunse Rex sec, apoi plecă. 

— Maestre, ai nevoie de un droid care să te ajute să navigezi, sublinie Ahsoka. 

Anakin arătă spre R3. 

— Cred că bondocul e stricat. 

R3 ciripi dezamăgit. 

— Mai dă-i o şansă, Maestre, îl imploră Ahsoka. Asta este ocazia perfectă 
pentru tine şi pentru el să... ăă, să deveniți apropiați. 

R3 scoase un fluierat plin de speranţă, iar Anakin suspină. 

— În regulă. Haide, bondocule. 

R3 rulă spre nava de luptă a lui Anakin cu un ciripit vesel. Nu trecu mult timp 
până când navele V-19 fură gata de decolare. Sub îndrumarea lui Anakin, se lansară 
în spațiul din jurul lui Bothawui. Fiecare dintre nave zbură spre un inel hiperspațial 
care plutea în spaţiu, dându-le impulsul necesar pentru a sări în hiperspațiu. 

— Noroc, Generale, spuse unul dintre piloţii clonă prin comunicator. Ne vedem 
mai târziu. 

— Fiţi atenți după R2 în timp ce căutați postul de ascultare, ceru Anakin. 


— În regulă, domnule, răspunse pilotul. 
Anakin apăsă un buton şi nava sa de luptă intră în hiperspaţiu. Era hotărât să 
găsească postul de ascultare. Şi dacă R2 era pe undeva pe acolo, îl va găsi şi pe el. 


Gha Nachkt stătea în scaunul pilotului de pe cargobotul său de vechituri, 
sforăind. Uşa de la compartimentul de depozitare al lui R2 fusese lăsată deschisă de 
către Trandoshan. 

R2 scană puntea navei. Avea drum liber. Droidul se rostogoli puţin înapoi şi 
apoi repede înainte, direct într-un stâlp de metal. Bolțul de siguranță căzu de pe 
corpul său şi se zdrobi pe podea. Eliberat de reținerea electronică, R2 rulă în tăcere 
pe punte. Trebuia să găsească o modalitate de a-i transmite un mesaj lui Anakin. 

Porni pe coridorul următor. O umbră întunecată proiecta un contur 
înfricoşător pe pereţi. R2 îşi ridică senzorii optici şi se uită direct în ochii roşii şi 
strălucitori ai unui droid ucigaş. Se întoarse rapid şi rulă în cealaltă direcţie. Sasul 
părea destul de aproape pentru a ajunge la el. Dar droidul ucigaş era pe urmele lui, 
apropiindu-se cu fiecare pas. Chiar înainte de uşa sasului, R2 coti rapid într-o 
cameră din lateral. Droidul ucigaş trecu pe lângă el şi intră direct în sas. 

R2 rulă înapoi şi îşi înfipse brațul de interfață în panoul de control al uşii 
sasului, în timp ce droidul ucigaş îşi ridica blasterul. R2 închise uşa înainte ca 
droidul ucigaş să poată trage. Maşina de luptă bipăi furioasă în interiorul sasului. 
Apoi R2 deschise uşa exterioară a sasului sub picioarele droidului. 

Droidul ucigaş ţipă în timp ce cădea în vidul spațiului. R2 fluieră un la 
revedere şi rulă înapoi spre punte, ajungând direct în braţele lui Gha Nachkt. 

— Ţi-ai scos bolțul de reținere, nu-i aşa? întrebă Trandoshanul. Ce ai de gând? 

Întinse mâinile spre R2 cu un zâmbet malefic. Droidul rulă înapoi cu teamă. 
Dar oricât de înfricoşător ar fi fost Gha Nachkt, în curând avea să-l înfrunte pe 
Generalul Grievous! 


Capitolul 6 


Obi-Wan îi dăduse lui Anakin câteva indicii cu privire la posibila locație a 
postului secret de ascultare. Anakin verifică instrumentele de pe consola de control 
în timp ce zbura prin hiperspațţiu. 

— R3, ai comparat aceste coordonate cu grila de căutare? 

R3 răspunse cu un semnal sonor pozitiv din compartimentul său de pe aripa 
navei de luptă. Anakin preluă nava pentru ieşirea din hiperspațţiu. 

— Acum, să vedem ce putem găsi. Activează scanerele cu rază lungă de 
acțiune. 

R3 replică cu un bipăit. 

În acel moment, o alarmă începu brusc să vibreze în carlingă. 

— Nu, nu baliza de urmărire! strigă Anakin. Opreşte-o, R3! Opreşte-o! 

Pe Renegade, Ahsoka şi Rex auziră baliza de urmărire bipăind. Ahsoka se 
întoarse spre Rex, speriată. Anakin cerea ajutor! 

— Rex, adună cât de mulți oameni poți! strigă ea. 

— Imediat, spuse Rex. 

Anakin apăsă frenetic pe comutatoarele din cabina de pilotaj. 

— De ce trebuie să fac totul singur? îl întrebă el pe R3. 

În cele din urmă, baliza de urmărire tăcu. 

— Să sperăm că Grievous nu a auzit-o, murmură Anakin în sinea lui. 

Dar imediat ce rosti aceste cuvinte, două cargoboturi inamice apărură la 
vedere. 

— Da, a auzit-o, mormăi Anakin. 

R3 bipăi alarmat. Una dintre nave trase cu tunul laser spre nava de luptă. 

— E timpul să plecăm, spuse Anakin. Îndreptă nava departe de cargoboturi. 
Stabileşte un curs departe de aici şi pregăteşte hiperpropulsorul! 

R3 îşi întoarse capul înainte şi înapoi, părând confuz. Apoi, inelul hiperspațţial 
se desprinse de navă şi pluti spre cargoboturile Separatiste. 

— Ce faci? Am spus să-l pregăteşti, nu să-l desprinzi! 

R3 încercă rapid să ia din nou contact cu inelul hiperspațţial, dar înainte să-l 
atingă, acesta explodă sub o salvă de focuri laser. 

Anakin mârâi de frustrare. 

— Unde este R2 când am nevoie de el? 

Acum rămăsese fără nicio cale de scăpare. 


Generalul Grievous privi de pe puntea navei sale cum exploda hipermotorul. 

— Lansaţi tot ce avem! ordonă el. 

— Domnule, e doar o singură navă de luptă, spuse Căpitanul droid. Nu poate 
scăpa de noi. 

— Totul! strigă Grievous. 

La comanda lui, o escadrilă de nave de luptă vulturi ieşi din cargobotul 
conducător. Navele de luptă fără pilot aveau un arsenal impresionant de arme — 
îndreptate toate spre Anakin. 


O furtună de focuri laser lovi nava lui Anakin. Aceasta se zgudui violent în 
timp ce Jediul se lupta să scape de navele droide. Vulturul din frunte mai lansă două 
rachete. La fel făcură şi celelalte nave de luptă droide. 

R3 emise un semnal sonor de avertizare. 

— Ştiu, ştiu, rachete! strigă Anakin. Apoi adăugă încet: Urăsc rachetele. 

Făcu rapid un bilanţ al situaţiei. Rachetele se apropiau cu repeziciune. Nava 
nu se putea feri de ele suficient de repede. Trebuia să existe o altă cale... 

— Trecem la ofensivă, R3, îi spuse droidului. Pregăteşte-te să opreşti 
motoarele. 

R3 fluieră, nedumerit. 

— Te rog, fă cum îți spun! ordonă Anakin nerăbdător. 

Droidul astromec bipăi din nou, iar motorul se opri. Anakin trase de comenzi şi 
nava se învârti o dată, astfel încât coada sa era acum îndreptată spre luptătorii 
inamici. 

— Activează stabilizatoarele, R3, ordonă Anakin. 

Nava se întoarse din nou şi se afla acum în poziție frontală față de rachetele 
care se apropiau. Anakin ținti cu atenție spre prima rachetă. Aşteptă momentul 
potrivit, apoi... 

Un singur proiectil laser ţâşni din nava lui Anakin şi lovi racheta din plin. 
Proiectilul explodă într-o străfulgerare strălucitoare de lumină, declanşând o reacție 
în lanț care a distrus toate celelalte rachete. 

— În regulă, R3, spuse Anakin. Să ne întoarcem înainte ca navele de luptă să 
ne prindă din urmă. 

R3 scoase un bip, al cărui înțeles era clar: Asta nu va funcționa. Frustrat, 
Anakin deschise focul asupra navelor droide care se apropiau. Trei dintre ele 
izbucniră în flăcări şi se îndepărtară în spirală prin spaţiu. Totuşi, erau prea mulți. 

Anakin nu putea să-i înfrunte pe toți. 

— Dacă nava asta explodează, te distrugi odată cu ea! îl avertiză Anakin pe R3. 

Droidul bipăi agitat. 

— Cum adică tunurile laser nu funcționează? întrebă Anakin furios. 

Navele de luptă droide îl încolțeau acum pe Anakin. Nu mai avea ce să facă. 
Nici măcar nu mai putea riposta. 

— Rahat de bantha, blestemă Anakin. 

În acel moment, navele de luptă inamice explodară într-o străfulgerare imensă 
care umplu întunericul spaţiului cu o lumină orbitoare. Twilight ieşi din hiperspaţiu 
şi pluti în fața navei lui Anakin. 

— A strigat cineva după ajutor? întrebă Ahsoka prin comunicație. Din nou? 

— Doar din greşeală, zâmbi Anakin. 

Twilight trase asupra navelor droide rămase. 

Ahsoka deschise uşile hangarului lui Twilight de la locul ei din cabina de 
pilotaj. 

— Uşile calei sunt deschise, îl informă pe Anakin. Ar fi bine să urci la bord. 

— Mi-ar plăcea, dar R3 are o problemă cu motoarele, bombăni Anakin. 

R3 bipăi jignit. 

— R3, te simţi bine? întrebă Ahsoka pe un ton dulce. 


R3 bipăi fericit, părând încântat să audă vocea Ahsokăi. 

În acel moment, motorul navei de luptă începu să vibreze. 

— Vezi, trebuie doar să ştii cum să vorbeşti cu el, spuse Ahsoka. Acoperiţi-l, 
băieți! 

— Imediat, răsună vocea Căpitanului Rex din comunicator. 

Twilight trase o rafală de rachete laser spre navele droide. În timp ce inamicul 
era ocupat să se ferească de foc, Anakin zbură rapid în hangar. Nava abia încăpea 
înăuntru. Marginile aripilor scoaseră scântei în timp ce trecea pe lângă pereții 
hangarului. 

— Am intrat! anunță Anakin. Acum hai să plecăm de aici, Ahsoka. 

Ahsoka apăsă câteva butoane de pe consola de control. 

— Porneşte motoarele, Rex, ordonă ea. O să zburăm chiar printre gălețile alea 
de tinichea. 

Ahsoka dirijă nava direct printre cargoboturile mari! Navele se apropiară una 
de alta în încercarea de a-i opri. Nu puteau să tragă cu armele lor din acest unghi, 
dar puteau să strivească Twilight cu uşurinţă. 

Anakin intră în cabina de pilotaj. 

— Mulţumesc pentru ajutor. Mă ocup eu de aici... Se întrerupse la jumătatea 
frazei când fu surprins să vadă pe ecrane ceea ce se întâmpla. Ce faci? 

— Nu avem timp de vorbit, răspunse Ahsoka. 

— Asta nu va fi uşor de făcut, spuse Rex. 

Twilight prinse brusc viteză, lăsând cele două cargoboturi în urmă. Navele mari 
se ciocniră în timp ce Twilight se îndepărta, iar Ahsoka se întoarse spre Anakin şi 
zâmbi. 

— Acum te-am salvat din nou, Maestre. 

— Da, se pare că antrenamentul tău dă roade, răspunse Anakin. 

Rex se uită la Jedi. 

— Putem pleca de aici, domnule? 

— Dă-i drumul, Rex! ordonă Ahsoka. 

Rex trase de o manetă şi Twilight făcu saltul în hiperspațţiu. 


Generalul Grievous privi cum nava dispăru din peisaj. Era atât de furios încât 
nu putu scoate niciun cuvânt. 

— Ăă, au scăpat, domnule, raportă Căpitanul droid. 

Grievous întinse mâna şi îl lovi pe droid în cap. Droidul căzu pe podea, iar 
Generalul supărat plecă de pe punte. 

Pierduse din nou şansa de a-l elimina pe Skywalker. 

Dar droidul Jediului era în drum spre el. În curând va avea droidul în mâinile 
sale... cu toate secretele pe care le deținea. 


Capitolul 7 


După ce Twilight fu în siguranță, în afara razei de acțiune a lui Grievous, 
Anakin îşi reluă căutarea postului secret de ascultare. Ahsoka, R3 şi Rex stăteau la 
ecranele scanarelor din cabina de pilotaj. 

— Am verificat întreaga lor rețea de aprovizionare, domnule, îi spuse Rex lui 
Anakin. Nu există niciun indiciu că ar exista un avanpost inamic pe undeva. 

Ahsoka îşi ținea căştile la urechea stângă. R3 îşi conectase brațul de interfață 
la o consolă de lângă ea şi asculta spațiul înconjurător în căutarea unor sunete. 

— Maestre, recepționez o transmisiune ciudată, anunță Ahsoka. Totuşi, nu 
înțeleg absolut nimic. 

Anakin apăsă un comutator de pe consola de control şi un sunet moale umplu 
cabina de pilotaj. 

— Ridică volumul, Auriule, îi spuse Ahsoka lui R3. 

Droidul îşi roti brațul, făcând ca zgomotul să fie mai moale în loc să fie mai 
tare. 

— Nu, îl pierzi, strigă Anakin. 

Apăsă un al doilea comutator, iar sunetul bâzâi mai tare din difuzor. Era bipul 
inconfundabil al unui droid astromec. 

— Ăsta e R2! exclamă Anakin. 

— Totuşi, nu sună ca R2, spuse Ahsoka sceptică. 

Dar Anakin era sigur. 

— El este. Recunosc sunetul ăsta dintre mii de sunete. Fixează-te pe semnal, 
Rex! 

— Da, domnule! răspunse Rex, întorcându-se spre un panou de control de pe 
consolă. 

— Maestre, misiunea noastră era să găsim postul de ascultare Separatist, îi 
reaminti Ahsoka lui Anakin. 

— Poate că R2 este la postul de ascultare. Te-ai gândit la asta? întrebă Anakin. 

Rex îşi ridică privirea de pe ecranul de date. 

— Am localizat poziția droidului, domnule. 

Anakin se aşeză entuziasmat pe scaunul pilotului. 

— Pregătiți-vă pentru saltul spre coordonatele respective. 

Rex aprobă din cap. 

— Am înțeles, domnule! 

Anakin privi prin fereastra din față spre spaţiul plin de stele. 

— Rezistă, R2, prietene. Ţine-te bine, venim. 

Anakin întoarse Twilight şi nava făcu saltul în hiperspațţiu. 


Cargoul de vechituri al lui Gha Nachkt, Gheara Vulturului, zbura prin spaţiu 
spre planeta Ruusan. Un grup de luni atârnau pe orbită în jurul planetei. Gha 
Nachkt se aşeză la consola de control şi vorbi cu holograma Generalului Grievous. 

— Intru acum pe orbită, domnule General, spuse creatura reptiloidă. Voi 
ajunge la stație în scurt timp. 


Gura sa largă se răsuci într-un rânjet lacom. 

— Şi, domnule General, prefer să-mi primesc recompensa în numerar. 

Grievous răspunse cu un mârâit furios, iar Gha Nachkt opri holoproiectorul. 

În colțul camerei, R2 încercă din nou să-i trimită un mesaj lui Anakin. Făcuse 
o gaură în panoul peretelui şi se conectase la o interfață de calculator pe care o 
găsise în spatele acestuia. Nervos, trimise un mesaj prin antena de transmisie a 
navei. Dar Gha Nachkt îşi dădu repede seama că ceva nu era în regulă. Auzi 
semnalul de la consola sa, iar când încercă să îl oprească de la un panou de control, 
nu reuşi. 

— Ce se întâmplă? întrebă el furios. Se întoarse spre computerul navei. RO-Z, 
ce e în neregulă cu tine? 

Şi atunci Gha Nachkt îşi dădu seama ce se întâmpla. Se răsuci şi privi 
încruntat la R2. 

— Nu pot decât să sper că meriți toate aceste necazuri, bucăţică de gunoi 
şireată, îl certă el. 

Apoi străbătu camera mică şi îi aplică lui R2 o lovitură cu un baston cu 
electroşocuri. R2 ţipă în timp ce îl străbătea şocul electric. Gha Nachkt doar râse. În 
curând avea să fie bogat. lar droidul nu va mai fi o problemă pentru el. 

Gheara Vulturului ajunse la baza secretă a Separatiştilor. Stația numită Skytop 
atârna în atmosfera superioară a unei luni a lui Ruusan, ascunsă printre nori. Gha 
Nachkt ateriză cu nava sa şi îl duse pe R2 la centrul de decodificare al stației, unde 
se părea că se afla Generalul Grievous. 

R2 îşi întoarse capul ca un dom înainte şi înapoi pentru a obține cât mai multe 
informaţii. Şase tehnicieni Aqualish stăteau la holostaţii şi decodificau mesajele 
Republicii. Aqualishii erau destul de răspândiți prin galaxie. Erau umanoizi, dar 
aveau capete asemănătoare unor păianjeni. Feţele lor erau acoperite cu păr aspru. 
Aveau doi ochi mari, proeminenţi, sub care se aflau doi ochi mai mici. Colţii 
proeminenți, îndreptațţi în jos, le atârnau peste gurile mici. 

Gha Nachkt îi dădu lui R2 un alt şoc electric. 

— Nu te opri, găleată de unsoare. 

Unul dintre Aqualish se întoarse spre R2 şi gemu la droid în timp ce trecea. 
Droidul ii răspunse cu un sunet nepoliticos. Şi deodată, R2 se trezi față în față cu 
Generalul Grievous. Astromecul scoase un bip nervos. 

— Acesta este droidul pe care îl căutau Jedii, Generale, îl prezentă Gha Nachkt 
pe astromec. 

Generalul Grievous se aplecă spre R2. 

— Ce secrete dețţii, micuțule? întrebă el cu o voce amenințătoare. 

R2 bipăi furios, iar Grievous chicoti. 

— Ce rebel este! Nu-ţi face griji, toţi suntem droizi aici. Se întoarse spre Gha 
Nachkt. Fă-l bucăţi pe acest avorton şi află tot ce ştie! 

R2 se dădu repede înapoi, rulând peste piciorul lui Gha Nachkt, care mârâi. 

— Imediat, Generale. 

Îi mai dădu lui R2 o altă descărcare de electricitate şi îl conduse spre spatele 
camerei. Droidul bipăi alarmat. O maşinărie cu aspect sinistru îl aştepta. 

Era un dezintegrator de droizi! 


Capitolul 8 


Twilight ieşi din hiperspaţiu şi zbură spre lunile acoperite de nori ale lui 
Ruusan. Nava era pilotată de o clonă în timp ce Rex studia o hartă a sistemului 
planetar pe o consolă. Anakin şi Ahsoka priveau peste umărul lui. 

— Domnule, ultima transmisie a venit din atmosfera superioară a lunii, chiar 
în față, raportă Rex. 

În acel moment, imaginea unei sfere de luptă apăru brusc pe scanerul lui Rex. 

— Este o sferă de luptă Separatistă! strigă Anakin. 

— Recepţionez o mulțime de transmisii bruiate, spuse Ahsoka. 

— Contactează-l pe Obi-Wan, spuse Anakin. Se întoarse spre R3. Criptare 
secretă cu codul 1-4-7-7-7, nu vreau ca acea stație să ne poată asculta. 

R3 îşi conectă brațul de interfață la consola de comunicații şi, o secundă mai 
târziu, holograma lui Obi-Wan apăru în fața lor. 

— Anakin? întrebă Obi-Wan. 

— Credem că am găsit postul de ascultare Separatist, raportă Anakin. 

— Excelentă treabă! îl lăudă Maestrul Jedi. Stați cuminţi şi aşteptaţi. Vă trimit 
două crucişătoare grele ca să distrugeți stația. 

— Dar R2..., începu Ahsoka cu îngrijorare. 

— Credem că R2 se află la bord, explică Anakin. El ne-a condus aici. 

Obi-Wan se încruntă. 

— Hmmm. Asta complică situaţia. Trebuie să te strecori la bordul staţiei şi să 
distrugi droidul înainte ca ei să-i spargă banca de memorie. 

Anakin făcu o față nefericită. El voia să-l salveze pe R2, nu să-l distrugă. 

— Ştiu că te-ai ataşat de acel droid, dar a căzut în mâinile inamicului, remarcă 
Obi-Wan. 

— Aş putea să-l salvez, răspunse Anakin. 

— Nu, asta nu este o misiune de salvare! îl întrerupse Obi-Wan. 

Şi apoi holograma dispăru, pur şi simplu. Anakin se întoarse spre pilotul 
clonă. 

— Continuă să le bruiezi scanerele. Dacă ne detectează, suntem terminati. 

Anakin privi fix la uriaşa sferă de luptă vizibilă pe ecranul scanerului. Undeva 
acolo era R2. Anakin acceptase ordinele primite de la Obi-Wan, dar ştia ce avea de 
făcut. Va distruge staţia şi îl va salva pe R2. Informă rapid echipajul despre planul 
său. Toată lumea se adună în cala de marfă a navei, unde era depozitată nava de 
luptă a lui Anakin. Rex şi patru soldați clone îşi pregătiră blasterele pentru luptă. 
Anakin împachetă patru detonatoare termice într-un rucsac şi îl puse pe umăr. 

Ahsoka ataşă un ham la R3, iar Rex o privi întrebător. 

— lei droidul cu tine? întrebă el. 

— Avem nevoie ca Auriul să ne deschidă puncte de acces securizate. De 
asemenea, avem nevoie de acces la computerul staţiei, îi explică Ahsoka. Şi, Rex, va 
trebui să-l cari tu. 

— Ei bine, asta e grozav, murmură Rex. 

Twilight zbură printre nori până când pluti deasupra stației. Uşa din spate se 
deschise, iar Ahsoka privi în jos la norii care se învârteau şi zâmbi. 

— Urmaţi-mă, băieți! strigă ea şi sări din navă. 


Ahsoka îşi întinse larg braţele şi căzu spre stație. Deasupra ei, Anakin, cei 
patru soldați clonă şi Rex, care îl avea pe R3 legat la piept, o urmară. 

Norii se despărțiră curând şi stația apăru la vedere. Ahsoka şi ceilalți îşi 
activară propulsoarele. Încetiniră şi aterizară pe carcasa exterioară. Rex, care se 
lupta cu greutatea droidului, aproape căzu. Ceilalți soldați clonă chicotiră. 

— Data viitoare, unul dintre voi va căra astromecul, mârâi Rex. 

Anakin îşi aprinse sabia şi făcu o gaură în înveliş. Ahsoka scoase hamul lui R3 
şi întregul grup cobori în staţia secretă. În faţa lor era un coridor cu doi droizi de 
luptă care stăteau de pază la celălalt capăt. 

— Umiditatea asta îmi strică servomotoarele, se plânse unul dintre droizi. 

— Du-te la nivelul opt şi pune-i să ţi le ajusteze, sugeră celălalt droid. Eu mă 
simt minunat. 

— Sună grozav... 

Înainte ca droidul de luptă să poată termina propoziţia, unul dintre soldaţii 
clonă se strecură în spatele lui şi îi răsuci capul cu o smucitură. Celălalt droid se 
întoarse. 

— Hei! strigă droidul de luptă. 

Rex îl împuşcă în bucăți înainte ca acesta să poată face ceva. Apoi le făcu semn 
lui Anakin şi Ahsoka că nu mai era nimeni. Merseră împreună pe coridor şi se opriră 
în fața unui terminal de calculator. 

— Acum, micuțule, treci la treabă, îi spuse Anakin lui R3. 

Droidul se conectă la computer şi brațul său de interfață începu să se rotească. 
O hologramă a stației Skytop se formă în fața lor. Căpitanul Rex arătă spre poziția lor 
actuală, chiar în centrul sferei. 

— Suntem aici, spuse el. Reactoarele se află la treizeci de niveluri sub noi. 

— Ahsoka, ia trupele şi aruncă în aer reactoarele, ordonă Anakin. Gravitaţia va 
face restul. Ne întâlnim în cala de debarcare. 

Îi înmână Ahsokăi rucsacul cu termodetonatoarele. Ea ridică o sprânceană şi 
zâmbi. 

— Şi tu unde te duci? întrebă ea. 

— Mă duc să arunc o privire prin jur, răspunse Anakin inocent. 

Porni pe coridor, iar Ahsoka îşi aruncă rucsacul cu explozibilii pe umăr. 

— Sper să-l găseşti pe R2 întreg! strigă ea după Maestrul ei. 

Anakin clăti din cap. 

— Pleacă, Snips! 

Aşa îi spunea uneori Anakin Padawanei sale atunci când nu era nimeni prin 
preajmă. 


Capitolul 9 


Ahsoka se întoarse spre Rex şi spre soldaţii clonă. 

— Se pare că acum depinde de noi să ducem misiunea la bun sfârşit, suspină 
ea. Ca de obicei. 

Porniră în cealaltă direcție a coridorului. R3 rămase în urmă fără ca Ahsoka să 
observe. Se retrase într-o nişă şi îşi întinse antena. O mică hologramă a Generalului 
Grievous apăru în aer în fața lui. 

R3 raportă printr-o serie de bipuri. 

— Jedii sunt aici? exclamă entuziasmat Generalul. Întârzie-i până ajung eu 
acolo! 

— Auriule, unde eşti? strigă Ahsoka. 

R3 îşi plie rapid antena, căci nu voia să fie prins. Rulă din ascunzătoarea sa şi 
ajunse chiar în fața Ahsokăi. 

— Ce cauti aici în spate? întrebă ea. Haide! 

R3 rulă înainte. Ahsoka era perplexă. Droidul se purta mai ciudat decât de 
obicei. Dar nu avea timp să se îngrijoreze de asta. Avea o staţie de aruncat în aer. 


Generalul Grievous strigă un ordin către unul dintre tehnicienii Aqualish din 
camera de decodificare. 

— Daţi alarma! 

Tehnicianul se înclină şi fugi. 

Alături, R2 era legat la un decriptor droid. Corpul său metalic era deja larg 
deschis, iar cablurile şi firele erau ataşate de măruntaiele sale. Capul său în formă 
de cupolă fusese îndepărtat. Şi toate cablurile duceau la o consolă de control unde se 
afla Gha Nachkt. Trandoshanul apăsă un buton de pe panoul de control şi, în acelaşi 
moment, R2 emise un bip de şoc. Holoproiectorul său se activă şi o serie extinsă de 
imagini fură proiectate în aer în fața lui: planuri, diagrame, hărți stelare şi alte 
documente din care puteau fi citite planurile de luptă ale Republicii. 

Ochii lui Gha Nachkt se deschiseră brusc. 

— Asta e... asta e... Generale Grievous! 

Generalul veni lângă el călcând zgomotos. 

— Ce este? 

Gha Nachkt arătă din cap în direcția misterelor care erau afişate de R2. 

— Se pare că memoria acestui droid nu a fost ştearsă niciodată, explică el. 
Conţine toate formațiunile de luptă şi strategiile pe care le au. 

— Bună treabă, îl lăudă Grievous. Cu siguranţă ţi-ai meritat recompensa de 
data asta. 

— Mai mult decât recompensa, croncăni Gha Nachkt cu lăcomie. Acest droid 
valorează mai mult, aşa că primesc mai mult. Vă sugerez... 

Dar înainte ca negustorul de fier vechi să-şi termine propoziția, Grievous trase 
în el cu blasterul unui droid. Lovitura îl aruncă pe Gha Nachkt pe spate într-un 
perete de protecţie, iar Generalul chicoti răutăcios. 

— Iată-ți recompensa. Se apropie de R2. Acum îmi vei da toate secretele tale. 


R2 nu putu să riposteze. Încercă să fluiere, dar obţinu doar un tors epuizat. 

— Nu-ţi face griji, spuse Grievous. Nu voi lăsa să ţi se întâmple nimic. 

În acel moment, o alarmă puternică începu să răsune în toată staţia. Patru 
droizi MagnaGuard năvăliră în cameră şi îl înconjurară pe Grievous. Gărzile de corp 
de elită ale Generalului păreau mult mai amenințătoare decât droizii obişnuiţi. 
Fiecare dintre ei purta o lance, ale cărei capete puteau administra şocuri puternice 
de energie. 

— Trupele Republicii au intrat în bază, îi informă Grievous. Păziți acest droid. 

— Da, domnule, răspunse unul dintre droizii MagnaGuard. 

Îl flancară cu toţii pe R2. 

Grievous ieşi din camera de decodificare. Acum putea presupune că droidul era 
în siguranţă. 

— Mă voi ocupa personal de Jedi. 


Capitolul 10 


Ahsoka şi Rex se îndreptară rapid spre camera generatorului. 

— Am localizat camera reactorului, domnule, îl informă Rex pe Anakin prin 
comunicator. Dar alarma a declanşat o uşă de securitate suplimentară. Este 
protejată de un scut antiradiații. 

Ahsoka privi scutul strălucitor din fața uşii. 

— Ar putea dura ceva timp să trecem de el. 

— Mult noroc, le ură Anakin. Mă duc să-l găsesc pe R2. 

Ahsoka dădu din cap către R3. 

— Haide, Auriule, nu mă face de ruşine. 

R3 se conectă la panoul de control al uşii şi se puse pe treabă. 

— Acum e acum, spuse Rex. 

Stătea de pază cu cei patru soldați clonă în timp ce R3 încerca să deschidă 
uşa. Sunetul super droizilor de luptă care se apropiau se auzea pe coridor, iar 
soldații îşi ridicară armele. 

— Droizii aceia se îndreaptă spre noi, îi spuse Rex îngrijorat Ahsokăi. Crezi că 
R3 va reuşi să deschidă uşa? 

— Lucrează la asta, răspunse Ahsoka. Răbdare, Căpitane. 

Acum se auzeau paşi metalici şi din altă direcție. Erau atacați din toate părțile! 
Trupele se repoziționară astfel încât la fiecare intrare să fie câte două gărzi. 

— Pot oricând să pun piratez sistemul de control al uşi, sugeră unul dintre 
soldați, o clonă pe nume Denal. 

Ahsoka îi aruncă o privire supărată. Dar Denal avea dreptate. Cu R3, pur şi 
simplu dura prea mult. 

— Grăbeşte-te, Auriule, îl îndemnă ea. 

R3 emise un semnal sonor şi îşi răsuci interfața, dar scutul rezistă. Apoi, un 
grup de droizi de luptă apăru la capătul coridorului. 

— Cred că nu mai avem timp, spuse Rex. 

— Deschideţi focul! strigă comandantul droizilor. 

Droizii deschiseră focul. Sclipiri roşii orbitoare zvâcneau din ţevile armelor. 
Clonele se lipiră de pereți şi ripostară. Apoi, fulgerele laser veniră şi din cealaltă 
direcție. Ahsoka îşi aprinse sabia şi atacă droizii, deviind cu îndemânare focurile 
îndreptate spre R3 şi Rex. În acel moment se activă o altă uşă din faţa uşii de 
securitate. R3 nu putea deschide nimic — nu făcea decât să înrăutățească lucrurile! 

Rex îi aruncă Ahsokăi o privire întunecată, la care ea îi răspunse cu vinovăție. 
Dar acum nu mai era timp să se ocupe de R3. Patru super droizi de luptă mărşăluiau 
direct spre ei. Aceşti droizi erau mai masivi şi mai puternici, având plăci toracice 
grele şi tunuri laser duble încorporate. Deschiseră focul asupra Ahsokăi şi a clonelor. 

— Rex, inhibitorii de droizi, acum! strigă Ahsoka. 

Se referea la grenadele cu puls electromagnetic, care erau devastatoare pentru 
un droid. 

— Inhibitorii de droizi! repetă Rex. 

Soldaţii luară fiecare câte o grenadă de la centură şi le aruncară spre super 
droizii de luptă. Droizii erau puternici, dar nu deosebit de capabili. Traseră asupra 
grenadelor care se rostogoleau, dar le ratară complet. În momentul în care grenadele 


se opriră în fața droizilor, săriră în aer şi emiseră un puls electromagnetic. Explozia 
bruscă de energie topi circuitele super droizilor de luptă, iar maşinăriile se prăbuşiră 
pe podea fumegând. 

Când următoarea grenadă se rostogoli spre unul dintre droizi, acesta o ridică şi 
o privi cu curiozitate. Grenada explodă şi dobori şi acel droid de luptă. 

Atacul droizilor se încheiase. lar R3 deschisese în sfârşit uşa spre camera 
generatorului. Ahsoka şi clonele intrară, pregătindu-se să plaseze explozibilii. 

Dar, în schimb, fură întâmpinați de Generalul Grievous. 

— Au trimis o fetiță să-mi distrugă stația? îi ironiză el. Republica trebuie să fi 
rămas fără Jedi. 

— Tu trebuie să fii Grievous, spuse Ahsoka. 

Generalul râse şi o criză de tuse îl zgudui. 

— E doar o tinichea, băieți, spuse Ahsoka cu curaj. Haideţi, să-l transformăm 
în fier vechi ca şi pe ceilalți! 

Îşi aprinse sabia şi alergă spre Grievous. Dar lama verde lovi sabia albastră a 
lui Grievous. Impactul o aruncă pe Ahsoka înapoi. 

Aerul se umplu de focuri de blaster purpurii când clonele începură să tragă 
asupra lui Grievous. Generalul devie rafalele laser cu sabia sa de lumină. Proiectilele 
loviră unul dintre soldaţii clone, care se prăbuşi țipând. 

Grievous se năpusti asupra lor, doborând alți doi soldaţi clone cu tăieturi abile 
ale sabiei sale. Apoi îl lovi pe Rex cu piciorul şi îl aruncă spre Denal. Amândoi căzură 
la podea, iar Generalul îşi ridică sabia şi se pregăti să-l termine pe Rex. Ahsoka sări 
în picioare şi alergă să blocheze lovitura, în ultima secundă, cu sabia. 

— Îmi pare rău că-ţi întrerup şmecheriile, Morocănosule, dar ce zici de o 
provocare adevărată, măcar o dată? rânji ea. 

— Nu tu vei fi acea provocare, replică Grievous. 

Îşi aruncă mantia într-o parte, dezvăluind o a doua sabie. Apoi sări spre 
Ahsoka dintr-o singură mişcare. Ea îşi dădu imediat seama că nu putea lupta cu el 
şi fugi pe coridor. R3 se rostogoli în urma ei, depăşind-o şi scoțând un semnal sonor 
pentru a-i atrage atenţia. Ahsoka îl urmă pe droid printr-o uşă, dar Generalul 
Grievous îi ajunse din urmă. Se opri brusc şi vorbi în comunicatorul său. 

— Toate unitățile să rămână în alertă maximă! ordonă el. Fiţi atenţi la un al 
doilea Jedi care se deplasează undeva prin staţie. Şi duceţi unitatea R2 capturată pe 
nava mea. 

Grievous intră în camera în care fugise Ahsoka. Depozitul era plin de 
angrenaje, rotițe şi alte piese de maşini. Pasaje înguste treceau printre stive, iar 
lumina slabă arunca umbre lungi. 

— Unde este bătălia pe care mi-ai promis-o, tinerico? întrebă Grievous. 

Ahsoka se ascunse în spatele unei console, încercând să elaboreze un plan. Îşi 
ridică mâna şi folosi Forța, ridicând o unealtă din apropiere şi aruncând-o spre 
peretele din cealaltă parte a camerei. Trucul funcționă, păcălindu-l pe Grievous, aşa 
cum sperase. Acesta plecă în direcţia sunetului. În acel moment, comunicatorul 
Ahsokăi începu să clipească. Ea apăsă un buton şi auzi vocea lui Rex. 

— Ahsoka, sunt Rex. Am mai rămas doar doi. Ar trebui să abandonăm 
misiunea? 

— Nu, ducem misiunea la bun sfârşit! şopti Ahsoka. Plasează încărcăturile şi 
du-te la punctul de întâlnire din hangarul de aterizare. 

— Dar...! protestă Rex. 


— Ăsta e un ordin, Rex! Îl voi ţine ocupat pe General. Ahsoka, terminat. 

Închise rapid comunicatorul şi îl auzi imediat pe Grievous deplasându-se prin 
depozit. 

— Vino aici, copilă, strigă el cu o voce sinistră. Te caut. Până acum nu mi-ai 
făcut o impresie prea bună. 

Vocea se apropia. Ahsoka îşi părăsi ascunzătoarea pentru a găsi una nouă. Şi, 
spre surprinderea ei, îl văzu pe R3 rulând pe unul dintre coridoare, la vedere. 

— Auriule! şuieră ea. Vino aici! 

R3 îşi întoarse capul în direcția Ahsokă, apoi bipăi şi reflectorul său se aprinse, 
luminând-o pe fată. 

— Auriule, nu! strigă ea. 

În acel moment, o lamă albastră de sabie cobori în faţa ei. Ahsoka încercă să se 
ferească de ea, dar îi atinse încheietura mâinii şi îi smulse comunicatorul din mână. 

— Ahsoka, suntem în camera reactorului, sună vocea lui Rex prin 
comunicator. 

Grievous zdrobi micul dispozitiv cu piciorul său de metal. 

— Prietenii tăi nu te pot ajuta. Nu poţi scăpa de mine! 

Ahsoka trecu ghemuită pe sub o consolă şi fugi prin cel mai apropiat pasaj. 
Grievous se întoarse şi fugi după ea, chicotind. 

Acum, tânăra fată nu mai putea scăpa de el! 


Droizii MagnaGuard îl purtară pe R2 afară din camera de decodificare spre un 
turbolift. Droidul încă era dezasamblat, dar mai avea destulă energie pentru a emite 
un bip slab. Anakin îşi auzi prietenul şi fugi spre sunet. 

— R2! strigă el. 

Aprinse sabia şi sprintă prin hol. Atunci, uşa turboliftului se deschise şi ieşiră 
trei super droizi de luptă! Droizii MagnaGuard trecură pe lângă ei în cabina liftului, 
în timp ce super droizii de luptă deschiseră focul asupra lui Anakin. 

— Rezistă, R2! strigă Anakin. 

Devie proiectilele tunurilor laser cu ajutorul sabiei sale. În acelaşi moment, R2 
îşi întinse brațul de prindere şi se agăță de cadrul uşii turboliftului, dar unul dintre 
droizii MagnaGuard îl apucă şi îl smulse. Anakin îl dobori pe ultimul super droid de 
luptă, dar era prea târziu. Uşa i se închise în față. 

R2 scoase un fluierat ascuţit în timp ce turboliftul traversa stația. Ajunşi la 
destinație, uşile se deschiseră şi droizii MagnaGuard se pregătiră să-l scoată pe R2 
din lift. Dar în acel moment, un şuierat se auzi deasupra lor şi priviră în sus. O 
bucată din tavanul cabinei căzu la picioarele lor, iar Anakin sări în lift şi îşi reaprinse 
sabia. 

— Aveţi ceva ce-mi aparține, spuse el cu răceală. 

Droizii MagnaGuard îl eliberară pe R2 şi se întoarseră cu bastoanele electrice 
spre Jedi. R2 aprinse jeturile de rachete, zburând spre siguranţă şi începu să se 
reasambleze în grabă. 

Droizii MagnaGuard îl încercuiră pe Anakin. Sabia lui se deplasa cu o precizie 
rapidă. Unul dintre bastoane căzu pe podea, iar Anakin tăie picioarele droidului 
asociat cu o lovitură rapidă. Îşi îndreptă apoi atenţia spre celălalt droid de pază. Cu 
trei lovituri rapide, îi tăie brațele şi apoi îi despică de la şold. 


Primul droid MagnaGuard se întinse spre Anakin. În acel moment, R2 se 
apropie şi îl electrocută pe droid cu unul dintre braţele sale. 

— Mulţumesc, R2, zâmbi Anakin. 

R2 îi răspunse cu un bipăit. Sunetul părea fericit şi epuizat în acelaşi timp. 

Cupola lui R2 nu era aşezată corect, iar Anakin o puse rapid la locul ei. 

— Mă bucur să te văd, amice. Nu arăţi prea bine. Eşti în regulă? 

R2 îi răspunse cu un alt bipăit. 

Un sunet de pocnitură veni din comunicatorul lui Anakin. Tânărul luă 
aparatul şi îl ridică la gură. 

— Rex, mă auzi? R3? R3, tu eşti? Îl am pe R2. Ne vedem în zona de aterizare. 

La menționarea unui alt droid astromec, R2 emise un semnal sonor întrebător. 

— R3? Oh, da, trebuia să am un droid de rezervă. Îmi pare rău, R2. 

R2 îşi întoarse cupola de la Anakin cu un gest supărat şi scoase un sunet de 
gelozie. 

— A fost ideea lui Obi-Wan, se justifică Anakin. Hai să vorbim despre asta mai 
târziu. 

R2 se întoarse spre Anakin. Îşi întinse ascultător antena, cu un bip, şi trimise 
un semnal către Twilight. 

— Twilight, aici Skywalker, spuse Anakin. Întâlnire imediată la cala de 
aterizare sudică pentru evacuare. 

— Confirmat, Generale, raportă pilotul clonă. Sunt pe drum. 

Anakin şi R2 se îndreptară în grabă spre polul sudic al staţiei. 

Ahsoka se ascunse sub o piesă veche de echipament, sperând că Grievous nu o 
va găsi aici. Dar apoi auzi vocea Generalului. 

— R3, ce ai de raportat? 

R3 răspunse cu o serie de semnale sonore şi fluierături, iar Ahsoka fu şocată. 
Droidul astromec auriu era un trădător! 

— Dezertorul ăla mic şi nenorocit! murmură ea furioasă. 

— Deci Skywalker a venit să-şi găsească unitatea R2? întrebă Grievous. He, he. 
Du-te şi ai grijă să nu scape. 

R3 răspunse cu un bip. Apoi se roti spre ieşire. Ahsoka îşi îngustă ochii cu 
furie. Trebuia să-l avertizeze cumva pe Anakin. 


Anakin şi R2 tocmai intrau în cală când Twilight ateriză în fața lor. 

— Grozav, iată nava, dar unde sunt ceilalți? se întrebă Anakin. 

Pilotul clonă de pe Twilight cobori şi îl salută pe Anakin. 

— Domnule! 

În spatele lor, pe peretele hangarului, uşa turboliftului se deschise şi ieşi R3. 

— Hei, bondocule, unde e Ahsoka? întrebă Anakin. 

R3 îl ignoră pe Anakin şi trecu pur şi simplu pe lângă el, iar lui R2 îi adresă un 
semnal sonor nepoliticos. Se opri la un terminal de calculator din perete şi se 
conectă. 

— Generale Skywalker! 

Anakin se întoarse şi îi văzu pe Rex şi pe soldatul clonă Denal intrând 
şchiopătând în hangar pe o uşă laterală. 

— Detonatoarele sunt la locul lor, domnule, raportă Rex. Obiectivul misiunii a 
fost atins. 

— Unde este Ahsoka? întrebă Anakin. 

— Luptă cu Generalul Grievous, îl informă Rex. 

Anakin se alarmă. 

— Singură? 

Grievous era mult mai experimentat în lupta unu la unu decât Ahsoka, chiar 
dacă era o bucată de fier vechi care gâfâia. 

— l-a distras atenția în timp ce noi ne desfăşuram misiunea, explică Rex. 
Putea vedea clar cât de îngrijorat era Anakin. Acțţionam la ordinele ei, domnule, iar 
droidul era cu ea. 

— Trebuie să o găsim, gemu Anakin. Bondocule, află locaţia lui Ahsoka! 

R3 ignoră comanda lui Anakin. 

— Vă pot duce la ea, domnule, se oferi Rex. 

Porni spre uşa laterală, dar peretele etanş se închise chiar în fața lui. Apoi, uşa 
mare a hangarului se închise şi ea, prinzând Twilight în hangarul de aterizare. 

Anakin se întoarse spre R3. 

— Ce s-a întâmplat cu tine? Încerci să ne omori? 

R3 îşi răsuci brațul de interfață în portul computerului. Anakin auzi un zgomot 


de sus. Ridicându-şi capul, văzu trei droizi vultur coborând din tavan. Îşi întinseră 
picioarele, aterizară şi se apropiară amenințători de Anakin şi de echipajul său. 

— Am o presimţire foarte proastă în legătură cu asta, domnule, spuse Rex. 

Dintr-o dată, întregul adevăr deveni evident pentru Anakin. 

— Droidul ăla şiret este un spion! 

Un vâjâit umplu sala în timp ce droizii vultur îşi porneau blasterele. Anakin, 
Rex şi soldatul clonă fugiră să se adăpostească în spatele unei grinzi mari de metal. 
Clonele traseră asupra droizilor care se apropiau, iar Anakin devie salvele cu sabia. 

— Căpitane, declanşează încărcăturile din camera generatorului! ordonă 
Anakin. 

— Dar, domnule, suntem încă pe staţie! spuse Rex cu prudenţă. 

— Lasă-mă pe mine să mă gândesc la detalii, răspunse Anakin. 

— Da, domnule! spuse Rex. 

Ridică telecomanda şi puse degetul pe buton. 


Ahsoka îşi strânse sabia în mână. Auzea paşii Generalului apropiindu-se din 
ce în ce mai mult şi ştia că nu se putea ascunde la nesfârşit. 

Apoi, brusc, paşii se opriră. Ahsoka nu se mişcă. Ce avea de gând Grievous? 
leşi cu precauţie din ascunzătoare şi îşi ţinu respiraţia. Coridorul era gol, iar fata 
expiră uşurată. Apoi, o mână metalică cobori de sus şi o apucă de gât. Grievous era 
cu capul în jos pe tavan! 

Ahsoka încercă să-şi ridice sabia, dar Grievous i-o smulse din mână. Sabia 
alunecă pe podea şi dispăru în întuneric. Generalul se plimbă încet de-a lungul 
tavanului şi pe perete, ca o insectă mare, ținând-o în tot acest timp pe Ahsoka de 
gât. Ea se zbătu sălbatic, încercând să se elibereze din gheara puternică a droidului. 

Grievous se apropie de sabia ei şi o luă. 

— Încă o sabie pentru colecția mea. 

Aprinse arma şi ținu lama lângă fața Ahsokăi. 

— Spionul meu droid R3 l-a prins pe preţiosul tău Maestru, spuse el. Când voi 
termina cu tine, el va fi următorul. 

— Aici greşeşti, îl ironiză Ahsoka. A plecat deja şi o să arunce în aer preţioasa 
ta stație. 

— Nu şi de data asta, replică Grievous. 

Dar Generalul abia terminase de vorbit când întreaga stație fu zguduită de o 
explozie imensă. Podeaua magaziei păru să facă un salt şi Grievous pierdu 
momentan strânsoarea asupra Ahsokăi. Ea smulse rapid sabia din ghearele lui şi lovi 
spre cealaltă mână. Grievous se holbă la ciotul de metal al brațului său, complet 
prins cu garda jos. 

Ahsoka fugi. Podeaua era înclinată de la explozie, dar sări până la o gură de 
aerisire din tavan şi dispăru în ea înainte ca Grievous să o poată prinde din nou. El 
lovi furios cu sabia în aerisire, dar Ahsoka dispăruse deja. 

Generalul răcni de frustrare. Fusese învins — de o copilă! 

O altă explozie zgudui stația, iar R2 şi R3 alunecară pe podeaua hangarului. 
Grămezile de echipamente şi containere de marfă căzură în jurul lor. R2 se lovi de o 
grindă metalică, scoase un fluierat amețţit şi, rotindu-şi cupola îl văzu pe Anakin, 
care se adăpostise în spatele grinzii de metal. 

— R2, am nevoie să deschizi uşa hangarului! spuse Anakin. 

R2 scoase un bipăit întrebător. 

— Vezi dacă există panouri de control pe platforma exterioară! strigă Anakin, 
arătând spre o trapă mică din capătul îndepărtat al hangarului - un punct de acces 
pentru droizi. 

R2 rulă în grabă şi intră prin trapă. Pe platforma exterioară găsi o consolă de 
control, exact aşa cum presupusese Anakin. Staţia tresări când fu zguduită de o altă 
explozie, iar R2 se luptă să-şi păstreze echilibrul. Rulă până la interfața uşii 
hangarului şi îşi băgă braţul înăuntru. 

În acel moment, R3 apăru din spate şi intră în R2. 

R2 fluieră puternic atunci când forța atacului îl smulse din conexiune. Se 
întoarse rapid şi îl atacă pe R3. Droidul auriu întinse două tentacule şi îl lovi pe R2, 
dar acesta ripostă cu o străfulgerare albastră de energie din ochiul său electronic. 
Fulgerul îl lovi pe R3, iar droidul rămase nemişcat. 

Undeva, mai sus pe stație, o navă de luptă Separatistă ieşi dintr-un hangar 
ascuns şi deschise focul. Era Generalul Grievous. Sub el, stația zdrobită începea să 
se prăbuşească încet spre suprafața planetei. 

Dacă Jedi voiau să scape de dezastru, aveau nevoie de un miracol. 

Ahsoka, între timp, se târâse prin puţul de ventilație până în hangar. Acolo, 
Anakin, Rex şi Denal schimbau focuri de armă cu un trio de droizi vulturi şi câțiva 
super droizi de luptă. Ahsoka cântări rapid situaţia şi sări din ventilație direct pe cel 
mai apropiat droid vultur, înjunghiindu-l în cap cu sabia. Droidul tremură pentru o 
clipă şi apoi se prăbuşi, iar Ahsoka sări şi ateriză pe podea. 

Următorul droid vultur se întoarse cu fața spre Ahsoka, dar Anakin execută un 
salt cu rostogolire pe sub droid şi lovi de acolo cu sabia, apoi se rostogoli rapid 
înainte ca droidul să se prăbuşească într-un morman nemişcat de metal. 

Rex şi Denal traseră fără oprire în super droizii de luptă, în timp ce ultimul 
droid vultur îi ataca pe Anakin şi Ahsoka. Cei doi se adăpostiră în spatele unei grinzi 
largi de metal. 

— Ce am ratat până acum? întrebă Ahsoka. 

— Oh, doar chestii obişnuite, spuse Anakin. 

Un fulger laser se îndreptă spre ei, iar Ahsoka îl devie cu sabia. 

— A fost o prostie din partea ta să încerci să-l înfrunţi singură pe Grievous, o 
mustră Anakin. 

Ahsoka ridică din umeri. 

— Ei bine, eu eram la comanda misiunii şi, pe moment, mi s-a părut o idee 
bună. 

— Ţi-a spus că bondocul auriu lucra pentru el? întrebă Anakin. 

Ahsoka tresări. 

— S-ar putea să fi menţionat ceva de genul ăsta. Cred că am căzut cu toții în 


plasă. 

Anakin îi aruncă Ahsokăi o privire în genul: Ti-am spus eu. Dar acum aveau 
lucruri mai importante de care să se îngrijoreze. Ultimul droid vultur îi încolțise. 

— Generale Skywalker, sunt celule de combustibil aici! strigă Căpitanul Rex. 

Anakin aprobă din cap. 

— Pregăteşte-te, Rex! 

Anakin folosi Forța pentru a ridica rezervorul de combustibil şi a-l arunca spre 
droidul vultur. Chiar înainte să-l lovească, Rex trase cu blasterul în el. Rezervorul 
explodă într-o minge de foc, distrugând nu numai droidul vultur, ci şi droizii de luptă 
din spatele său. 

În acelaşi moment, R2 se reconectă la consola de control şi deschise uşa 
hangarului. Acum Twilight putea să scape, iar Anakin, Ahsoka, Rex şi Denal fugiră 
spre navă. 

— R2 a reuşit! exclamă Ahsoka în timp ce podeaua începea să se încline sub ei. 

— Asta se vede! strigă Anakin. Acum să plecăm de aici! 

Anakin scană hangarul în căutarea lui R2 în drum spre navă. 

— Unde eşti, R2? se întrebă el încet. 

R3 stătea afară, pe platformă. Se reincărcase pe jumătate şi era pregătit pentru 
următoarea luptă. Înainte ca R2 să se poată deconecta de la consolă, R3 intră din 
nou în el. 

Grupul nu mai putea să-l aştepte pe R2. Staţia urma să atingă suprafața 
lunară în câteva secunde. Ahsoka porni motoarele navei şi o scoase pe uşa 
hangarului. Odată ce Twilight ajunse afară, nava de luptă a lui Anakin se desprinse 
de partea de jos a cargobotului. 

— Unde se duce Generalul Skywalker? întrebă Rex. 

— Se duce pe R2, spuse Ahsoka. 

Anakin îşi aduse nava de luptă într-o coborâre abruptă, încercând să ţină 
pasul cu stația care se prăbuşea. Un foc mic ardea pe platforma exterioară a 
hangarului, scăldând lupta dintre cei doi droizi într-o lumină pâlpâitoare. R3 se 
rostogoli spre R2 şi încercă să-i aplice un şoc energetic cu brațul său de prindere. 
Dar R2 se feri rapid şi îl stropi cu ulei. Droidul auriu alunecă şi se lovi de balustrada 
platformei. 

R3 trase rapid o frânghie de siguranţă şi îl agăță pe R2 cu ea. Dacă avea să se 
prăbuşească, avea de gând să-l ia pe R2 cu el. 

Dar R2 avea alte planuri. Îşi întinse ferăstrăul circular şi tăie frânghia, iar R3 
căzu peste balustradă şi se prăbuşi spre lună. O bucată mare, ruptă din stație, 
ateriză direct peste el o fracțiune de secundă mai târziu, explodând. 

R2 îşi sărbători victoria, dar apoi îşi dădu seama că staţia era pe cale să se 
prăbuşească. Scoase un bipăit îngrijorat. Va fi oare ultimul lui sunet? 

În acel moment, nava lui Anakin trecu brusc printre nori, iar Jediul o manevră 
cu măiestrie pe lângă staţia în cădere. 

— Haide, R2. 

R2 rulă de pe platformă şi căzu direct în priza pentru droidul astromec din 
nava de luptă, iar Anakin se îndepărtă chiar în clipa în care stația lovi suprafața 
stâncoasă a lunii şi explodă într-un nor masiv de foc şi fum. 

Când Anakin şi R2 ajunseră înapoi la bordul lui Twilight, Ahsoka făcu câteva 
reparaţii la droid. R2, la rândul său, îi aplică bandaje temporare lui Anakin cu braţul 
său de prindere. Obi-Wan urmărea scena prin hologramă şi era departe de a fi fericit. 


— Dacă e să înțeleg, Anakin, ai pus în pericol misiunea, pe toți oamenii tăi, 
chiar şi pe Padawana ta... Totul doar pentru a salva un droid? 

— R2 a găsit postul de ascultare şi ne-a salvat viețile, răspunse Anakin. Nu 
puteam să-l lăsăm acolo, Obi-Wan. 

Jediul clătină din cap. 

— Anakin, într-o zi... Într-o zi... O zi, Anakin, o zi. 

Obi-Wan îşi termină transmisia. Nu mai era nimic de spus. Oricum, Anakin 
făcea întotdeauna doar ce-i trecea prin minte. 

Ahsoka îi zâmbi lui Anakin. 

— Mă bucur că l-am recuperat pe R2, Maestre, dar Obi-Wan nu se înşeală. 

— Ahsoka, ştiam că vei reuşi în această misiune, spuse Anakin îngăduitor. Şi 
în afară de asta, R2 nu este doar un droid pentru mine. Este prietenul meu. 

R2 scoase un bip vesel prin care îşi exprima acordul. 

Grievous va plăti pentru asta. Îl voi distruge! 

Aceste cuvinte răsunară iar şi iar în mintea lui Kit Fisto în timp ce nava sa de 
luptă Delta 7B traversa în viteză atmosfera Coruscantului. Planeta, cu oraşul ei 
imens care îi acoperea cea mai mare parte a suprafeţei, oferea un contrast puternic 
cu lumea natală a lui Fisto. Glee Anselm era o planetă liniştită şi izolată din Inelul 
Mijlociu. Era aproape în întregime acoperită de apă şi mlaştini, ceea ce o făcea total 
opusă Coruscantului. Cu toate acestea, Kit se simțea ca acasă pe ambele planete. Pe 
una se născuse, iar pe cealaltă era membru al Consiliului Jedi. 

Cu cât se apropiau mai mult de spirele strălucitoare ale Coruscantului, cu atât 
Kit Fisto devenea mai gânditor. În mod normal, priveliştea oraşului aducea un uşor 
zâmbet pe chipul Nautolanului - dar nu şi astăzi. Avea veşti grave de dat Consiliului, 
iar asta îl deprima foarte tare. 

Kit se îndreptă spre Templul Jedi, care era de milenii sediul Ordinului Jedi. 
Structura masivă se ridica peste Oraşul Galactic la peste opt sute de metri înălțime. 
Templul îngloba un nod străvechi de Forţă, care, la rândul său, se afla într-un munte 
sacru. De asemenea, avea cinci turnuri: un turn mare înconjurat de patru turnuri 
mai mici. Aceste turnuri simbolizau ascensiunea Jedi spre iluminare. Fiecare dintre 
turnuri încorona un sfert diferit al structurii monumentale, fiecare dintre acestea 
fiind destinat unui scop specific. Sfertul Primei Cunoagşterii era cel mai important 
pentru instruirea tinerilor, în timp ce sfertul Înaltului Consiliu era sediul Consiliului 
Jedi. Zona din jurul aşa-numitului turn de Reorganizare era destinat accesului 
public, iar sfertul de Reconciliere adăpostea o varietate de grădini. 

Kit intră în sala impunătoare a Înaltului Consiliu Jedi, inundată de lumina 
soarelui. Maeştrii Jedi Yoda şi Mace Windu stăteau fiecare într-unul dintre cele 
douăsprezece scaune care se aflau de-a lungul peretelui exterior circular. Mace 
Windu avea o siluetă impunătoare. Privirea sa încruntată şi controlată dezvăluia 
rareori ceva din emoţiile sale. Chiar şi Kit Fisto, cu cele paisprezece tentacule pe cap 
care îi permiteau să simtă starea emoţională a celorlalți, nu reuşea să înțeleagă 
sentimentele Maestrului Jedi. 

— Şi ce s-a întâmplat cu fostul tău Padawan? întrebă Maestrul Windu, privind 
cea de-a doua sabie care atârna la centura lui Kit Fisto. 

Da, gândi Kit, uitându-se în jos la şoldul său. Fostul meu Padawan... 


Consiliul Jedi îi trimisese să dea de urma Viceregelui Nute Gunray, liderul 
Neimoidian al Federaţiei Comerţului şi membru de rang înalt al Alianţei Separatiste. 


Separatiştii erau considerați duşmanii Republicii şi ai Jedilor. Erau conduşi de 
Lordul Sith Contele Dooku, care fusese Maestru Jedi înainte să se convertească la 
partea întunecată a Forţei. Nute Gunray fusese prizonier. În timpul transportului 
către Coruscant, unde urma să fie judecat pentru crimele sale împotriva Republicii, 
agenţii Contelui Dooku îl ajutaseră să evadeze. Viceregele scăpase cu o fregată a 
Republicii furată. Kit Fisto reuşise să se fixeze pe semnalul de identificare al fregatei 
şi îl urmărise până pe o planetă mică, plină de cratere, din sistemul Vassek. 

La ieşirea din hiperspaţiu, un punct începu să clipească pe ecranul de 
navigaţie al navei de luptă a lui Kit Fisto. Trebuia să fie Gunray. 

Droidul său astromec R6-H5 bipăi neliniştit. 

— Ştiu că suntem în mijlocul pustietăţii, R6, îi spuse Jediul droidului său. Dar 
ăsta esta semnalul de localizare pe care îl căutăm. Contactează Comandamentul de 
pe Inelul Exterior. 

O clipă mai târziu, o hologramă apăru în fața lui, în cabina de pilotaj a navei de 
luptă. Era Maestra Jedi Luminara Unduli şi Padawana Ahsoka Tano. 

— Maestră Luminara, o salută Kit. Am aflat unde se află nava noastră furată. 

— La fel şi fostul tău Padawan Nahdar Vebb, răspunse Maestra Jedi Mirialană. 
El se află deja pe suprafaţa lunii. 

— Va fi o plăcere să-l revăd pe Nahdar, spuse Kit. 

Tulburările războiul îl despărțiseră de ceva timp de vechiul său prieten. 

— Transmit coordonatele pentru punctul de întâlnire, spuse Ahsoka. Maestre 
Fisto... Îmi pare rău că acel ticălos slinos a scăpat de noi. 

— Nu-ţi face griji, o linişti Kit Fisto, făcându-i încurajator cu ochiul tinerei 
Padawane, îl vom prinde pe Gunray în cele din urmă. 

— Vânătoare plăcută, răspunse Ahsoka, iar apoi holograma dispăru. 

A treia lună a lui Vassek era o lume stâncoasă, acoperită de muşchi, cu 
canioane uriaşe şi zimțate de stâncă şi o ceață omniprezentă, cu aspect ameninţător. 

Nava lui Kit despică cerul înnorat şi ateriză pe o margine îngustă de stâncă la 
marginea unui canion masiv. Când aterizară în siguranță, R6 îşi întoarse cupola 
înainte şi înapoi şi emise un bip nervos. 

— Ei bine, nici eu nu văd nimic, recunoscu Kit. Vei fi bine, R6. Doar ţine-ţi 
ochii deschişi, bine? 

Kit sări din navă şi merse încet prin ceață. După câţiva paşi, găsi o navă de 
atac a Republicii care aterizase şi ea pe lespedea îngustă. O siluetă înfăşurată într-o 
mantie cu glugă stătea lângă ea împreună cu un grup de soldaţi clonă. 

Silueta se apropie şi îşi dădu gluga pe spate, apărând capul mare şi ochii ca de 
peşte ai unui Mon Calamari. Jediul îl salută pe Kit Fisto cu o plecăciune. 

— Nahdar! răspunse Kit la salut cu un zâmbet scurt. Felicitările mele pentru 
că ai trecut examenele. Îmi pare rău că războiul m-a împiedicat să asist pregătirea ta 
până la capăt. 

Era o tradiție printre Jedi ca un Maestru să îşi însoțească ucenicul până la 
sfârşit - adică până când Maestrul considera că Padawanul era pregătit pentru 
examenele pentru titlul de Cavaler în fața Consiliului. Aceste examene erau deschise 
oricărui Padawan considerat demn de către Consiliu să devină Cavaler Jedi. Cele 
patru probe nu numai că necesitau un mare efort fizic, ci şi provocau nivelul 
emoțional la cel mai înalt grad. Căci Consiliul trebuia să se asigure că tânărul Jedi 
îşi controla atât puterile, cât şi emoţiile, înainte să îi permită să devină Cavaler. 

— Ți-am simţit lipsa, Maestre, răspunse Nahdar cu respect. Totuşi, sunt 


onorat să servesc acum alături de tine ca şi Cavaler Jedi. 

În acel moment, una dintre clone, comandantul Fil, se întoarse către Kit Fisto. 

— Generale, am reuşit să localizăm baliza de urmărire. Fil arătă spre un mic 
scaner portabil. Îşi ţinu ochii pe dispozitiv pentru o clipă, apoi arătă spre ceață. Nava 
se află la capătul sudic al canionului. 

Kit se întoarse în direcţia pe care o arăta clona. Ceaţa era atât de densă încât 
nu putea vedea la doi metri distanță. Zâmbi şi se întoarse spre Fil: 

— Atunci hai să aruncăm o privire. 

— Vă rog să-mi permiteți să vă arăt drumul, zise Nahdar, ridicând ambele 
brațe. 

Puterea curse prin Mon Calamari şi pătura de ceață se risipi. O structură 
deveni vizibilă pe cealaltă parte a defileului. Era o fortăreață de piatră cu aspect 
înfiorător, învăluită în ceață. Era sculptată direct în peretele stâncii. 

— Ce primitoare, spuse Kit Fisto. Hai să nu-l mai facem pe Vicerege să aştepte. 

Kit şi Nahdar se îndreptară spre cetate, iar Comandantul Fil se întoarse către 
oamenii săi. 

— Niner, Bel, ordonă el, Aveţi grijă de nave. Restul, urmați-mă. 

Fil şi trei clone îi urmară pe Jedi. Ceaţa se închise în spatele lor ca şi cum ar fi 
înghițit grupul. 

R6 bipăi jalnic atunci când îl pierdu din vedere pe Kit Fisto. 

Echipa se strecură sub îndrumarea lui Kit Fisto până la fortăreață, o structură 
mare, fără uşi sau ferestre. Doar blocuri mamut de piatră. 

— Nu există paznici, spuse Kit după ce privi clădirea. Asta e ciudat. 

— Intrarea pare încuiată, adăugă Nahdar. 

Comandantul Fil întinse mâna spre un detonator termic de la centura sa. 

— Din fericire, suntem specializați în a obține accesul. 

Nahdar, care nu voia să fie întrecut, îşi scoase sabia. 

— Va face mai puțin zgomot. 

— Răbdare, amândoi, rânji Kit. De multe ori merită să priveşti de două ori. 

Maestrul Jedi continuă să cerceteze peretele până când ajunse la un loc care 
era neted şi neacoperit de muşchi. Lui Kit i se părea că cineva îl răzuise recent. 

— Ce este asta? întrebă Kit, împingând piatra înăuntru şi activând un 
declanşator ascuns în perete. 

Un bloc imens de piatră alunecă zgomotos într-o parte, dezvăluind o intrare 
secretă. Kit se întoarse şi le zâmbi lui Nahdar şi soldaților, apoi intră prin uşa secretă 
şi îi conduse pe Nahdar şi pe clone pe un coridor întunecat şi îngust. Coridorul 
şerpuitor se intersecta cu alte câteva coridoare care fie se terminau cu uşi încuiate, 
fie păreau să se piardă la nesfârşit în întuneric. 

— Simţiți mirosul ăsta? întrebă una dintre clone. 

— Nu miroase a droizi, dacă mă întrebi pe mine, răspunse o altă clonă. Şi e 
prea întuneric ca să distingi ceva. 

Clonele îşi aprinseră lămpile de pe căşti şi scăldară coridorul în lumina 
reflectoarelor. Kit zâmbi şi continuă pe coridorul acum luminat. Nahdar şi clonele 
erau chiar în spatele lui. Maestrul Jedi se opri brusc. 

— Simt ceva, spuse Kit. 

Trupele clone priviră în jur, dar nu percepură nimic în afară de urletul 
cutremurător al vântului care sufla prin coridoarele şi tunelurile nesfârşite. 

— Scanare negativă, Generale, raportă Comandantul Fil. 

Cei doi Jedi priviră în jur. Ştiau că era ceva sau cineva în tuneluri. Simţurile 
lor erau mai puternice decât orice scaner. Şi în acel moment, un zgomot monstruos 
răsună prin labirintul de tuneluri. 

— Ei bine, asta a fost cu siguranţă ceva, spuse una dintre clone. 

Kit trecu repede de următoarea curbă şi observă o uşă deschisă prin care 
strălucea lumina. Pe măsură ce se apropiau, auziră o voce cunoscută. 

— Toţi droizii să rămână în gardă, ordonă Nute Gunray. Fiți pregătiți pentru 
orice. 

— Am înţeles, răspunse un droid de luptă. 

Kit îi făcu lui Fil un semn cu mâna şi cu toții trecură cu grijă prin uşă şi 
urcară un rând de scări, spre sursa de lumină. În vârful treptelor se afla o încăpere 
mare, căptuşită cu coloane, în fața căreia o fereastră masivă oferea o privelişte 
asupra defileului cețos. Lamelele verticale ale ferestrei făceau că lumina să cadă 
intermitent în încăpere. Un scaun înalt se afla lângă fereastră, cu spatele spre Jedi. 
Gunray nu putea fi văzut în el, dar putea fi auzit. Dădea ordine celor cinci droizi de 
luptă. Kit şi Nahdar intrară în cameră. Soldaţii clone îi urmară cu o precizie tăcută. 


Săreau din stâlp în stâlp, în timp ce Jedii merseră pur şi simplu spre mijlocul 
camerei. 

— Vicerege, Jedii sunt aici, raportă unul dintre droizii de luptă. 

— Ştiu că nu sunt departe! îi replică Gunray. Odată ce aceşti Jedi îmi vor lua 
urma, nu se vor lăsa! 

Droidul făcu o pauză nervoasă înainte să adauge: 

— Sunt chiar în spatele dumneavoastră! 

— Ce, unde? strigă Gunray. Fă ceva! Doboară-i! 

Droizii luară poziție, iar Jedii îşi opriră înaintarea. Cele patru clone ieşiră de la 
adăpostul stâlpilor. 

Un droid se întoarse să se confrunte cu o altă maşină de luptă. 

— Ai mai ucis vreodată un Jedi? 

— Nu, niciodată, răspunse cealaltă maşină. 

— Nici eu, recunoscu primul droid. 

Droizii făcură o scurtă pauză pentru a-şi cântări opţiunile, apoi deschiseră 
focul. Kit devie cu îndemânare un fulger laser direct spre unul dintre droizi, 
distrugându-l. 

Un alt droid fu blocat între cele patru clone şi cei doi Jedi. Nu avea nicio şansă. 

— Nici măcar să nu vă gândiţi, câini Republicani! strigă droidul, agitând nervos 
blasterul înainte şi înapoi. 

În mai puţin de o secundă, toate clonele deschiseră focul. Droidul fu sfâşiat în 
bucăți. Nahdar îi atacă pe cei doi droizi rămaşi şi îi tăie agresiv în bucăţi cu sabia. 
Apoi folosi Forța pentru a arunca resturile prin cameră. Tânărul Jedi se întoarse spre 
fostul său Maestru, de la care, însă, primi o privire dezaprobatoare. 

— Nu am uitat să te învăţ cumpătarea, nu-i aşa, fostul meu Padawan? întrebă 
Kit Fisto. 

Comportamentul agresiv al fostului său elev îi dăduse de gândit. 

— Îmi pare rău, Maestre, spuse Nahdar. Mi-am pierdut cumpătul. 

Tânărul Jedi ştia că îşi lăsase mintea să i se întunece. 

— Cei care au puteri mari nu ar trebui să le folosească, adăugă Kit Fisto. 

Tânărul Cavaler Jedi nu putea ignora ceea ce învățase. 

În timp ce vorbeau, cei doi Jedi ajunseră la scaunul lui Nute Gunray. 

— Locotenente! strigă Gunray. l-ai prins? 

Kit se întinse spre scaun, dar Nahdar ridică rapid mâna şi folosi Forța pentru a 
întoarce scaunul. 

— Nu, dar te-am prins pe tine, Vicerege! strigă tânărul Jedi. 

— Nu ați prins nimic, Jedi proşti! răsună vocea lui Gunray, iar în locul 
Neimoidianului era doar o hologramă pe scaun. Bine ați venit la pieirea voastră! 

Holograma pâlpâi pentru scurt timp şi dispăru. Pe scaun se afla un dispozitiv 
de urmărire mic, de mărimea unui pumn, acelaşi pe care îl urmăriseră Kit şi Nahdar. 

— Ştia că venim, spuse Nahdar. 

— Ar fi trebuit să ştiu că Gunray nu era aici, spuse Kit, gânditor, încercând să 
înțeleagă situația. Este atât de laş, încât ar fi fugit la vederea noastră. 

Apoi se auzi o altă voce de pe scaun. 

— Trebuie să-mi cer scuze pentru înşelăciune, Maestre Jedi. 

— Contele Dooku, spuse Kit Fisto calm, în timp ce o hologramă a Lordului Sith 
apăru pe scaun. Ai un mare talent pentru apariții neaşteptate. 

— Este păcat că ai călătorit atât de departe pentru nimic, spuse Dooku. Deşi 


Viceregele nu este disponibil pentru a fi arestat, permiteți-mi să vă ofer o pradă 
alternativă - dacă sunteți în stare să acceptați provocarea. 

Înainte ca Jedii să poată răspunde, holograma dispăru şi un mic buton de pe 
scaun începu să clipească. 

— Asta nu poate fi decât o capcană, afirmă unul dintre războinicii clonă, în 
timp ce cei doi Jedi se priveau întrebători. 

Kit se uită la buton cu un zâmbet. 

— Mi se pare că Dooku vrea să prindă pe cineva în capcană şi noi suntem 
momeala. 

— Dar pe cine vrea să prindă în capcană? întrebă Nahdar. 

Se uită la bătrânul Maestru Jedi care se aplecă înainte şi apăsă butonul. În 
acelaşi moment, o uşă grea din celălalt capăt al camerei se deschise cu un zgomot 
puternic. În spatele ei, apăru la vedere un coridor sumbru. 

— Ar trebui să aflăm? adăugă tânărul Jedi. 

— Acest loc mi se pare un altar închinat unui războinic ciudat, spuse Kit în 
timp ce se îndrepta spre coridor. 

Pe pereţii coridorului se aflau trei statui înfățişând o creatură în trei stadii de 
transformare. Prima statuie era o creatură ciudată. A doua înfățişa aceeaşi ființă ca 
un războinic echipat cu părți robotice. Dar ultima statuie era cea mai înfricoşătoare 
dintre toate: ființa se transformase într-un cyborg monstruos. 

Cei doi Jedi rămaseră o clipă în fața celei de-a treia statui, apoi Kit vorbi. 

— Acesta este bârlogul Generalului Grievous! 

Nava de luptă a lui Grievous ieşi din hiperspaţiu deasupra celei de-a treia luni 
a lui Vassek. Generalul îşi îndreptă nava spre luna plină de cratere şi iniție 
apropierea de aterizare în timp ce o lumină începea să clipească pe consola de 
control. Apăsă butonul cu un mârâit şi se formă o hologramă a Contelui Dooku. 

— Da, Stăpâne? îl întrebă Grievous pe Maestrul său Sith. 

— Generale, impasul continuu al acestui război a devenit inacceptabil. Există 
îngrijorarea că nu mai acorzi întreaga atenţie sarcinilor avute. Lordul Sidious cere 
rezultate mai concrete. Mai mulți Jedi morți. 

— Vă aşteptaţi să-i înving pe Jedi, replică Grievous iritat. Dar pentru a lupta 
cu ei, nu mi-ai dat nimic altceva decât droizi de luptă. 


Jos, pe lună, Jedii îşi croiră drum prin fortăreaţa lui Grievous. 

— Acestea trebuie să fie trofee, declară Nahdar vizibil emoţionat, în timp ce 
stătea în fața unei vitrine care conținea zeci de săbii de lumină. Sunt de la Jedii pe 
care i-a ucis Grievous. Şi sunt atât de multe. 

Kit era prea ocupat să încerce să înțeleagă planul lui Dooku pentru a-şi mai 
consola prietenul. 

— Dar de ce i-ar întinde Dooku o capcană celui mai bun General al său? se 
întrebă el. Nu are niciun sens. 

Nahdar îşi ridică privirea din vitrina cu trofee. 

— Noi suntem momeala? Sau Grievous este momeala? 

— Trebuie să ne gândim pentru cine ar putea fi cu adevărat această capcană, 
medită Kit. 

În acel moment, comunicatorul de la centura sa bipăi. 

— Generale, droidul dumneavoastră a reperat o navă care se apropie, raportă 
Niner. Se potriveşte cu descrierea navei lui Grievous şi se îndreaptă direct spre voi. 

— Rămâi ascuns şi aşteaptă alte ordine, îi spuse Fisto. 

Nahdar nu îşi putu ascunde entuziasmul. 

— Capturarea lui Grievous ar putea decide rezultatul războiului! exclamă el. 

— Şi dacă nu ştie că suntem aici, adăugă Comandantul Fil, i-am putea face o 
surpriză plăcută. 

— Nu-l subestima pe Grievous, îl avertiză Kit pe soldatul clonă. Cu siguranță 
vom avea nevoie de un plan. 


Grievous intrase în fortăreață şi ieşise din turbolift pe un coridor întunecat. 

— Gărzi? Gărzi! strigă el. 

Se aşteptase ca droizii MagnaGuard să-l întâmpine. 

Apoi strigă frustrat după animalul său de companie. 

— Gor! Gor! Unde eşti? 

Păşi furios pe coridor. Dintr-o dată, Kit şi două clone apărură în fața lui. 


Nahdar şi celelalte două clone ieşiră din coridoarele laterale în spatele lui Grievous, 
blocându-i calea. Grievous era prins în capcană. 

— Bine ai venit acasă, Generale, îl salută Kit cu un zâmbet. Mă tem că trebuie 
să îți cer să te predai. Jediul îşi ridică sabia verde strălucitoare. Cooperează, 
Grievous şi poate că Senatul va fi milostiv. 

— Tu eşti cel care nu merită milă! mârâi Generalul. 

Îşi aprinse imediat cele două săbii şi era pe punctul să se năpustească, dar 
coridorul se dovedi a fi prea îngust pentru o astfel manevră de luptă. Jedii îşi 
aleseseră bine câmpul de luptă. Kit şi Nahdar atacară din ambele părți. 

Grievous îşi împărți cele două braţe în patru şi luă încă două săbii din mantie. 
Se întoarse pe o parte pentru a putea lupta cu fiecare dintre Jedi cu câte două săbii. 
Jedii avură nevoie de toată îndemânarea pentru a respinge atacul lui Grievous. 

— Cabluri! strigă Kit către soldaţii clone de pe partea lui de coridor. 

Cele două clone ascultară ordinul şi traseră spre Grievous cu cabluri, de sub 
blasterele lor. Vârfurile se prinseră în picioarele lui robotice. 

Grievous se năpusti cu sabia şi tăie una dintre frânghii, dar Kit reuşi să-l 
oprească să o taie şi pe a doua. Între timp, cele două clone de pe partea lui Nahdar 
traseră şi ele cu cablurile şi înfipseseră două cârlige în celălalt picior al Generalului. 
Soldaţii se opintiră cu totul în corzi şi traseră, încercând să-l supună pe Grievous, 
dar Generalul se luptă ca un animal sălbatic. 

— Nu-l lăsaţi să scape! le ordonă Comandantul Fil oamenilor săi. 

În timp ce soldaţii clone se străduiau să-l ţină pe Grievous pe loc, acesta lovea 
frenetic spre frânghii. 

— Nu-l lăsaţi să taie corzile! strigă Kit în timp ce se ferea de un atac sălbatic al 
lui Grievous. 

Se concentră, îşi învârti sabia şi tăie picioarele lui Grievous sub genunchi, cu o 
precizie absolută. Înainte să se prăbuşească, Grievous se aruncă în sus şi se prinse 
de o ţeavă de pe tavan. Dar soldaţii clone traseră de frânghii şi îl aduseră din nou pe 
podea. Generalul începu să se tragă cu braţele pe coridor. 

Nahdar făcu un pas în față şi îi blocă calea. 

— Nu mă face să te distrug, ameninţă el. 

Kit îi aruncă fostului său elev o privire îngrijorată. Îl observă pe Grievous 
învârtind una dintre săbiile sale pentru a-l ataca pe Nahdar. Aşa că sări repede în 
față şi smulse arma din mâna Generalului. 

Grievous apucă frânghiile cu mâna liberă şi trase cu atâta forță încât clonele 
de pe ambele părți zburară spre el. Acest lucru îi dezechilibră pe Jedi. 

— Veniţi să mă prindeți! răcni Grievous, dându-i o lovitură lui Kit, astfel încât 
acesta ateriză împreună cu clonele. 

Nahdar profită de ocazie pentru a-l termina pe Grievous. Făcu un pas înainte 
cu sabia strălucind, dar Grievous îl apucă pe unul dintre războinicii clonă şi îl trase 
între el şi Jedi. Tânărul Jedi fu de luat prin surprindere şi ezită pentru o clipă, iar 
Grievous profită de şansă. Aruncă soldatul spre Nahdar, iar greutatea soldatului 
clonă îl dobori pe Jedi. 

Grievous cobori pe toate cele patru brațe şi porni spre Comandantul Fil. 
Clonele deschiseră focul. Unul dintre proiectile zgârie masca lui Grievous, dar asta fu 
tot. Grievous plecă cu mişcări insectoide şi dispăru în curând în întunericul 
coridorului. 

Kit se ridică în picioare şi alergă după General. 


— Tăiaţi-i calea! le ordonă Nahdar clonelor. 

El, Fil şi unul dintre soldați fugiră pe un coridor lateral. Cele două clone 
rămase îl urmară pe Kit într-un alt coridor. 

Fil şi Nahdar îl văzură pe General trecând în grabă printr-o intersecție. 

Comandantul trase, dar nu nimeri. Kit auzi focurile de blaster şi fugi în direcția 
respectivă. Când ajunse, găsi două clone moarte pe jos. Erau cei care îl urmăriseră 
pe General. 

Grievous nu putea să fi mers prea departe. Kit începu din nou să se mişte 
atent. 

Grievous trecu de o curbă şi se uită în jur pentru a se asigura că nu-l urmărea 
nimeni. Apoi apăsă diverse plăci de pe perete într-o anumită ordine, activând o uşă 
secretă. Aceasta se închise rapid în urma lui şi plăcile reveniră în poziția lor inițială. 
Nu mai exista nici cel mai mic semn al uşii. O clipă mai târziu, Jedii şi clonele se 
întâlniră şi constatară că Grievous dispăruse. Kit şi Nahdar schimbară priviri. Fuga 
lui Grievous îl făcuse pe tânărul Jedi să fie vizibil furios. 

— Clonele ne-au împiedicat! afirmă Nahdar supărat. Aş fi putut să-l înving! 

— Ar fi bine să ne ocupăm de răniți, comentă Kit. 

Era îngrijorat că Nahdar îşi pierdea controlul emoțiilor. 

— Doctore! urlă Grievous în timp ce se târa printr-o trapă într-o sală spațioasă, 
în formă de cupolă, cu o consolă mare de control în centru. Unde eşti? 

Avu nevoie de ceva efort ca să se aşeze. Din armura sa ieşea fum în locurile 
unde fusese lovit de blastere. Un droid medical A4-D intră în cameră. 

— Salutări stăpâne, spuse droidul. Ce i-ai lăsat pe Jedi să-ți facă? Eşti o 
bucată de gunoi pe patru braţe! Ce mizerie! O să-mi ia o veşnicie să te pun la loc. 

Grievous îi întoarse o privire nerăbdătoare. Generalul era nemulțumit de A4-D. 

— Nu te supăra pe mine, stăpâne, îşi ceru scuze droidul. Furia lui Grievous nu 
părea să-l preocupe. Dacă erai un războinic mai bun, n-am fi avut această 
conversație. Oricum, mă duc să aduc nişte piese. 

Droidul se întoarse şi porni pe roata sa. 

Şase droizi umanoizi atârnau de tavanul domului, de cablurile de încărcare. 
Erau gărzile de corp mortale ale lui Grievous, MagnaGuard. 

— Ce e în neregulă cu gărzile mele de corp? întrebă Grievous. 

— Au fost dezactivaţi de la distanță pentru reîncărcare, îl informă A4-D. Am 
crezut că tu ai făcut-o. 

Grievous îşi îngustă ochii cu suspiciune şi apăsă un buton de pe perete. Ochii 
celor şase droizi MagnaGuard se aprinseră brusc în întuneric. Cablurile de încărcare 
se eliberară şi droizii coborâră din tavan pentru a se aduna în jurul lui Grievous. 

— Închideţi clădirea! ordonă Generalul, târându-se până la scaunul de lângă 
consola de control. 

Activă unul dintre monitoarele de supraveghere. Pe acesta era vizibilă o 
imagine cu Kit şi Nahdar. Cei doi Jedi erau îngenuncheați lângă o clonă căzută. 


— Te rog, lasă-mă să-l caut pe Grievous, Maestre, imploră tânărul Jedi. 

— Răbdare, Nahdar, îl avertiză Kit. Poate că nu mai eşti Padawan, dar încă nu 
eşti pregătit să-l înfrunți pe Grievous. 

Maestrul Jedi cântări situația. 

— E timpul să ne retragem, spuse în cele din urmă Kit, întorcându-se în 
direcția din care veniseră. 

Kit îi conduse pe Nahdar şi pe soldaţii clone afară din labirint. Dar în timp ce 
Jedii se apropiau de ieşirea structurii, un bloc masiv de piatră căzu brusc în fața lor. 
În timp ce se întorceau să caute o altă cale de ieşire din fortăreață, auziră mai multe 


uşi de piatră trântindu-se. Erau prinşi în capcană. 

Kit şi Nahdar schimbară priviri neliniştite. 

— Cred că va trebui să luptăm până la urmă, spuse Kit. 

— Cercetaşul Verde către bază, transmise Comandantul Fil prin radio către 
clonele care păzeau navele. Luaţi legătura cu flota de la Besteene. Informați-i că 
suntem în luptă cu Grievous şi că avem nevoie de întăriri. 

O clipă mai târziu, o explozie uriaşă răsună prin comunicator. Kit îşi activă 
comunicatorul, dar nu auzi nimic altceva în afară de bipurile frenetice ale lui R6. 

— Pleacă de acolo, R6! Acum! 

O hologramă se formă în fața lor pe coridor. 

— Timpul vostru a expirat, spuse Grievous. 

— De ce nu ieşi afară, Generale? întrebă Kit. De ce nu ne oferi puţin din 
faimoasa ospitalitate Separatistă? 

— Răbdare, spuse Grievous râzând. Dar până atunci, bucuraţi-vă de tot ce are 
casa mea de oferit. Am amenajat-o special pentru oaspeţi nepoftiți ca voi. 

Holograma dispăru, iar nişte maşinării cu angrenaje hidraulice prinseră viață 
în spatele unui perete. Mai multe blocuri de piatră căzură de sub ei, lăsând să se 
vadă o groapă de incinerator. Cu reflexele lor rapide ca fulgerul, cei doi Jedi săriră 
într-un pasaj lateral pentru a se pune în siguranţă. Cele două clone, însă, căzură în 
groapă. Comandantul Fil se întoarse în aer, îşi îndreptă blasterul spre marginea 
gropii şi trimise cablul spre peretele de piatră. Cablul găsi o priză şi îl opri chiar 
deasupra flăcărilor incineratorului. Comandantul privi în jos şi constată că tovarăşul 
său fusese mai puțin norocos. Nahdar apucă cablul şi îl scoase pe Fil din groapă. 
Terenul alunecos făcea să-i fie greu să aibă o poziţie fermă şi, cu cât trăgea mai mult, 
cu atât aluneca mai aproape de groapă. Kit i se alătură şi, împreună, reuşiră să-l 
scoată pe Fil din groapă. 

— Generale, strigă Kit în direcția camerei de supraveghere. Ştiu că ne 
urmăreşti. Am văzut subsolul casei tale, dar nu ni s-a părut deosebit de 
impresionant. 

Râsul lui Grievous răsună în întuneric. 

— Bine, Jedi. Bine. Îmi oferiţi o provocare pentru încă ceva vreme. 


Undeva mai adânc în labirint, o uşă întunecată acoperită de noroi se deschise. 
În întunericul de dincolo stătea o creatură teribilă şi monstruoasă. Bestia ieşi în 
lumina coridorului, unde forma sa înfiorătoare a devenit vizibilă. RogewartulS se 
ridică pe picioarele din spate. Îşi agită sălbatic mâinile cu gheare şi coada 
asemănătoare unui trident şi emise un mârâit lung şi profund. 

A4-D se apropie de Generalul Grievous cu o tavă plină de piese de schimb. 

— Stăpâne, bucăţile de armură se răcesc, spuse droidul. Şi, contrar 
afirmațiilor tale, mai am şi altceva de făcut. 

— Începe reparaţiile! îi ordonă Grievous furios. 

Droidul medical activă un comutator de pe scaunul lui Grievous. Pompele 
hidraulice şuierară în timp ce scaunul se roti şi se aplatiză ca o masă de operație. 

A4-D îl privi pe Grievous de sus în jos. 

— Uneori mă întreb de ce te-ai supus acelor modificări, spuse el, deşi nu se 
aştepta la un răspuns. 

Grievous îi aruncă droidului o privire furioasă. 


5 Roggwart -— fiare mari, prădătoare, negânditoare, înalte de patru metri, înarmate cu gheare lungi şi 
două coarne care se curbau în față, colți ascuţiţi care sfâşiau carnea, muşchi puternici la picioare şi o 
coadă care îi putea înțepa pe atacatori. Corpurile lor musculoase şi rezistente puteau să suporte 
împuşcăturile de blaster şi chiar unele răni de sabie de lumină. 


— Îmbunătăţiri! lătră el. Şi nu m-am supus, ci le-am ales. Acum treci la treabă! 

Droidul medical se întoarse şi activă comenzile pentru scaun. Brațele robotice 
se întinseră de la bază şi se apucară să lucreze asupra lui Grievous. Unul dintre 
braţe scoase cârligele de cabluri din butucii mecanici ai picioarelor. Un altul apucă 
braţul deteriorat al lui Grievous, îl smulse pur şi simplu şi instală unul nou. 

O pereche mică de gheare apucă masca lui Grievous. 

— S-ar putea să devină puţin incomod, îl avertiză A4-D. 

Grievous gemu de durere când masca se desprinse cu un pocnet şi rămăşiţele 
oribile şi cicatrizate ale adevăratei sale fețe apărură la vedere. 


— Pregătiți-vă, ordonă Kit când auzi răgetul cutremurător al roggwartului. S-ar 
putea să fie ceva mai rău decât Grievous. 

Şi atunci, monstrul sălbatic apăru pe coridor. Bestia uriaşă alergă spre ei cu o 
viteză incredibilă. 

— Se pare că aveți dreptate în privinţa asta, domnule, răspunse Fil în timp ce 
îşi îndrepta blasterul spre creatură. 

Kit aplică monstrului prima lovitură, dar arma ricoşă pur şi simplu în pielea sa 
dură şi blindată, iar Kit scăpă sabia din mână. În timp ce se apleca după ea, 
Comandantul Fil îşi ținu blasterul pregătit să tragă. 

— Trage, Comandante! strigă Nahdar. 

Fil apăsă pe trăgaci, însă şi proiectilele ricoşară din creatura fără să-i facă 
vreun rău. În timp ce bestia trecea în fugă, Nahdar se agăță de ea şi se urcă pe 
spatele ei. Dar Roggwartul se smuci cu furie şi îl aruncă pe Jedi de pe ea. Apoi îl lovi 
pe Fil cu coada sa lungă şi ascuțită şi îl aruncă prin aer. Nahdar încercă să distragă 
atenția bestiei lovind-o, dar fu din nou doborât la pământ. Kit îşi aprinse sabia şi de 
data asta îl înjunghie direct, iar arma îi străpunse pielea. Roggwartul se cabră furios 
şi îl aruncă la pământ pe Comandantul Fil, încă înfăşurat în coada sa. 

Creatura îşi ridică iar coada pentru a-l lovi pe Fil, dar Nahdar reacționă rapid 
şi i-o tăie cu sabia. Kit sări rapid şi desprinse picioarele anterioare ale monstrului de 
corp cu o lovitură rapidă de sabie. Roggwartul răcni de durere şi se prăbuşi, iar Kit 
omori bestia cu o ultimă lovitură. 

Nahdar se duse lângă Comandantul Fil. Soldatul clonă era mort. 

— Grievous va plăti pentru asta, ameninţă el cu o voce plină de ură. Îl voi 
distruge. 

Ținea sabia strâns în mâinile sale cu membrane. 

Kit privi la fostul său elev şi văzu furia care se aprinsese în privirea lui Nahdar. 

— Îţi înțeleg durerea, spuse el. Dar îţi uiţi antrenamentul. Răzbunarea este 
calea greşită. 

Nahdar se întoarse pentru a-l privi pe vechiul său Maestru. 

— Dar suntem în război! îi reaminti el lui Kit, arătând spre Comandantul Fil 
mort. Acum câştigă cel mai puternic. Regulile s-au schimbat. 

— Poate că tu eşti cel care s-a schimbat, replică Kit. 

Se temu că antrenamentul lui Nahdar se încheiase prea devreme şi că nu 
petrecuse suficient timp cu elevul său. Poate că, până la urmă, Nahdar nu fusese 
pregătit să fie ridicat la rangul de Cavaler Jedi. 

— Haide acum, spuse Kit. Trebuie să continuăm să ne mişcăm. 


Capitolul 6 


Grievous încă era întins în scaunul său de operare. 

Ochii lui reci se întredeschiseră în spatele noii sale măşti blindate. 

— Să vedem dacă Gor s-a săturat să se joace cu Jedii, mârâi Grievous, 
aruncând o privire la monitoarele de pe consola sa de comandă. 

Cu toate astea, jumătate din ecranele de monitorizare nu arătau nimic altceva 
decât paraziți. Nu era nicăieri vreun semn de Jedi sau de clone. 

— Unde sunt? întrebă el, iritat. 

Abia atunci ochii îi căzură pe monitorul care îi arăta animalul de companie, 
Gor. Roggwartul zăcea mort pe podea. Grievous răcni furios. 

A4-D i se alătură şi arătă spre o lumină intermitentă de pe consolă. 

— Stăpâne, spuse droidul. Contele Dooku încearcă să vă contacteze. 

Grievous îşi trânti pumnul atât de tare pe butonul consolei, încât acesta se 
îndoi. O hologramă a lui Dooku apăru în fața lui. 

— Generale, spuse Dooku amuzat. Am înțeles că Jedii s-au infiltrat în bârlogul 
tău. 

Grievous îşi îngustă ochii până la fante şi se uită furios la Dooku. 

—  Înfrângerile pe care le-ai suferit recent de la Jedi mi-au zdruncinat 
încrederea în capacitatea ta de a conduce armata droizilor, continuă Dooku. Sper că 
înţelegi nevoia de a-ţi testa eficiența. 

— TU! răcni Grievous. Mi-ai dezactivat gărzile! Tu i-ai lăsat pe Jedi să intre 
aici! Ca să mă poţi testa?! 

— Într-adevăr, şi sper să ieşi victorios, replică Dooku. Furia lui Grievous păru 
să-i facă plăcere. E timpul să-ți dovedeşti valoarea. 

Înainte ca Dooku să mai adauge ceva, Grievous dezactivă holograma. 

— Foarte bine, Dooku, şuieră Generalul, ridicându-se de pe scaun. Voi juca 
micul tău joc. 

A4-D stătea în fața ieşirii. 

— În starea ta, ai nevoie de odihnă. 

— Mă voi odihni când Jedii vor fi morți, mârâi Grievous, ieşind pe uşa secretă. 

Gărzile sale MagnaGuard îl aşteptau acolo. 


Şi din întuneric, două perechi de ochi urmăreau fiecare mişcare a lui Grievous. 
Jedii îl priviră pe General cum apăsa plăcile într-o anumită ordine, închizând uşa. 

Când Generalul şi gărzile sale dispărură, Jedii merseră spre uşa secretă. 

— Ai avut dreptate, Maestre, recunoscu Nahdar. Această uşă trebuie să ducă 
la camera de control. 

Kit îi zâmbi tânărului Jedi şi apăsă plăcile pentru a deschide din nou uşa 
secretă. 

A4-D tocmai îşi făcea de lucru prin camera de control, reparând consola de 
control îndoită, când îi văzu pe un monitor de supraveghere pe cei doi Jedi intrând în 
cameră. 

— Oh, ce avem aici? întrebă droidul. Oaspeți neinvitaţi? Apoi activă sistemul 


de apelare. Stăpâne, spuse droidul în microfon. Jedii intră în camera de control! 

Kit şi Nahdar înțeleseră că fuseseră depistaţi. 

— Nahdar, vino repede aici! îi strigă Kit tânărului Jedi. 

Acesta era deja pe drum spre uşa secretă. 

— Nu, du-te tu înainte! strigă Nahdar. Îi voi ţine eu la distanţă. 

— Nu avem timp să ne certăm acum, îl îndemnă Kit. 

Simţea furia care clocotea în interiorul fostului său elev. 

— Nu putem fugi pur şi simplu, mormăi Nahdar, strângându-şi mai tare sabia 
în mână. Trebuie să terminăm odată. 

— Nahdar! îl imploră Kit. Vino acum! 

Dar era prea târziu. Uşa secretă a camerei de control se trânti, prinzându-l pe 
Kit în cameră, în timp ce Nahdar încă stătea afară, pe coridor. 

— Am aşteptat asta! spuse Nahdar cu încântare. 

Îşi aprinse sabia şi se întoarse spre Grievous şi droizii MagnaGuard. 

— Nahdar! strigă Kit din partea cealaltă. 

Tânărul Jedi era prins în capcană, iar Kit nu putea face nimic în privința asta. 

Nahdar porni pe coridor şi îi atacă pe doi dintre droizii MagnaGuarzi. La scurt 
timp după aceea, îi dobori cu lovituri feroce de sabie. Când atacă următorul 
MagnaGuard, Nahdar fu pregătit. Tânărul Jedi folosi o combinaţie de împingeri ale 
Forței şi lovituri de sabie pentru a-şi dezarma şi distruge adversarul. 

— Te salut, tinere Jedi, spuse Grievous sardonic în timp ce ieşea din întuneric. 

Nahdar îl distruse cu uşurinţă şi pe cel de-al patrulea droid de pază, apoi se 
întoarse şi ajunse față în față cu Grievous. 

— Şi unde este Maestrul tău? întrebă Generalul cu o privire scrutătoare pe 
coridor. 

— Vei afla destul de curând, răspunse Nahdar şi îl atacă pe Grievous. 

Generalul aprinse două dintre săbiile sale şi blocă loviturile tânărului Jedi. 

— Nu ne poţi învinge pe toți, zise Nahdar în timp ce Grievous îl împingea 
înapoi. 

— Sigur că pot, râse Grievous şi sări înainte. 

Săbiile sale tăiară amenințătorare prin aerul viciat. 

Nahdar reacționă rapid şi blocă atacul Generalului. Apoi simți cum îi creşte 
furia. Doar cu greu reuşi să-l respingă pe Grievous. 

Dar emoțiile preluară controlul şi simți că nu mai face parte din Forţă. 


Capitolul 7 


A4-D se afla în camera de control, urmărind bătălia pe unul dintre monitoarele 
de supraveghere. 

— Termină-l, stăpâne! strigă el. Omoară-l! Dar apoi îşi dădu seama de ceva. 
Stai puţin. Unde este celălalt Jedi? 

Scană monitoarele şi descoperi brusc că Kit se afla chiar în spatele lui. 

— Uh-oh, făcu droidul în timp ce Kit învârti sabia şi îi tăie pur şi simplu capul. 

Jediul se duse rapid la consolă şi încercă să vadă dacă exista vreo modalitate 
de a-şi salva tânărul prieten. Pe unul dintre monitoare îl văzu pe Nahdar luptându-se 
cu Grievous. 

Sabia lui Nahdar blocase ambele săbii ale Generalului. Părea că nimeni nu 
avea avantajul, dar apoi Grievous îşi desprinse unul dintre braţe şi scoase un blaster 
de sub mantie. Nahdar privi în jos. Sabia lui era prinsă între săbiile lui Grievous. Nu 
mai putea face nimic pentru a se apăra. Grievous trase cu blasterul şi Nahdar se 
prăbuşi mort. 

— Nu! strigă Kit din camera de control. 

Nu putuse să facă nimic pentru a-şi proteja fostul Padawan. 

Grievous se aplecă deasupra lui Nahdar şi luă sabia Jediului mort. Încă un 
trofeu. Priveliştea îi întoarse stomacul pe dos lui Kit. Ştia că nu trebuia să se lase 
dominat de emoţii. Nu aşa era felul de a fi al Jedilor. 

Grievous se uită spre camera de supraveghere. 

— Vă voi ucide pe toţi! răcni el. Mă auzi, Jedi? Mă auzi? 

În acel moment, comunicatorul lui Kit începu să clipească. Era droidul său 
astromec, R6. Se întorsese cu nava de luptă. 

— Vino să mă iei de pe platforma din sud, anunţă Kit. Vin imediat acolo. 

R6 confirmă cu un bipăit, în timp ce Kit încă îl privea pe Grievous pe monitor. 

— Tu urmezi, Fisto! strigă Grievous în camera de supraveghere. 

Kit strâmbă din ochi şi apăsă câteva butoane de pe consola de comandă, 
activând toate capcanele morţii din bârlogul lui Grievous. 

— Până ajungi tu aici, eu voi fi plecat, replică el, aprinzându-şi sabia şi tăind 
consola în două, lăsând-o sfărâmată. 

Kit părăsi camera de control şi se îndreptă spre platforma de aterizare sudică 
pentru a i se alătura lui R6. În timp ce-şi aştepta acolo droidul, simţi ceva. Dar 
înainte să poată reacționa, o lamă de sabie lovi spre picioarele lui. 

Era Grievous, stând agăţat de lespedea pe care stătea Kit, cu picioarele cu 
gheare înfipte adânc în stânca de sub el. Generalul se ridică repede şi ateriză pe 
lespede. Un fumul negru i se desprindea din armură. 

— Unde crezi că te duci? întrebă Grievous. 

Cele patru săbii ale sale luminară ceața. Kit îşi aprinse sabia şi atacă. Grievous 
îşi roti cele patru săbii ca pe nişte elice şi îl împinse pe Kit înapoi. Jediul execută un 
salt peste Grievous, iar acesta se întoarse şi lovi cu săbiile, dar Kit dispăruse deja în 
ceață. Nici măcar sabia nu îi mai era vizibilă. Apoi, Jediul aprinse din nou arma. Se 
plasă în spatele lui Grievous şi lovi, dar acesta se întoarse din nou şi pară lovitura. 

— Poate că ai fost cândva un războinic mândru, spuse Kit provocator. Dar 
acum nu eşti decât o marionetă în jocul lui Dooku. 


— Posed puteri enorme, Jedi prost! râse Grievous. 

Kit îl atacă pe General cu lovituri rapide ca fulgerul. Cu mare îndemânare, 
smulse una dintre săbii din gheara lui Grievous. Arma zbură prin aer şi ateriză în 
mâna lui Kit. Jediul privi în jos la mânerul dezactivat. Era sabia lui Nahdar. 

— Puterile astea te vor consuma într-o zi! prezise Kit cu un zâmbet, activând a 
doua sabie şi atacându-l pe Grievous cu lovituri duble. 

Experiența Jediului îl împinse pe Grievous tot mai mult înapoi. Reacţionă cu 
viteza fulgerului blocând cu mare îndemânare fiecare dintre loviturile lui Grievous. 

Generalul se retrăgea deja când droizii MagnaGuard apărură pe pista de 
aterizare. Droizii îl forțară rapid pe Kit să ajungă la marginea exterioară a platformei. 

— Cât de repede se poate întoarce valul, jubilă Grievous cu un chicotit. Predă- 
te şi îți promit o moarte rapidă. 

Kit îşi cobori săbiile şi le dezactivă. Părea să se dea bătut. Grievous îi aruncă 
Jediului o privire victorioasă, ceea ce stârni un zâmbet din partea lui Kit înainte să 
facă o săritură pe spate, aterizând pe aripa navei sale de luptă care îl aştepta. 

În timp ce urca în cabina de pilotaj, îl auzi pe Grievous urlând: 

— Opriţi-l! 

Dar Kit ştia că droizii MagnaGuards nu mai aveau altceva de făcut decât să-l 
privească cum decolează. 

— Să mergem acasă, R6! spuse Kit cu tristețe, zâmbetul estompându-i-se. 

Grievous rămase pe lespede şi privi cum nava lui Kit dispărea în ceaţă. Ca la 
un semn, o hologramă a Contelui Dooku apăru în spatele lui în acel moment, iar 
Grievous se întoarse cu fața la Maestrul său. 

— Conte Dooku, spuse el. Jedii au fost înfrânți. 

— Victoriile asupra clonelor şi tinerilor Jedi erau de aşteptat, răspunse Dooku. 
Dar înfrângerea unui membru al Consiliului Jedi e o realizare remarcabilă. 

Grievous rămase o clipă tăcut. Era atât jenat, cât şi furios. 

— Jediul Fisto a scăpat, mărturisi el în cele din urmă. 

Dooku doar îl privi, fără să arate niciun fel de emoție. 

— Întotdeauna există posibilitatea unei îmbunătăţiri, spuse el în cele din urmă, 
iar apoi holograma se stinse. 

Grievous scoase un răget frustrat. Ştia că îşi dezamăgise Maestrul. 


Când se întoarse pe Coruscant, Kit se duse în sala Înaltului Consiliu Jedi. 

Maeştrii Yoda şi Mace Windu îl convocaseră. Erau curioşi în legătură cu 
raportul misiunii. Când Maestrul Windu îl întrebă unde era fostul său Padawan, Kit 
se uită doar la cea de-a doua sabie de la centură şi se gândi la prietenul său Nahdar. 

— Avea o inimă bună, spuse Kit, emoționat. Dar încerca să contracareze 
puterile lui Grievous cu ale lui. 

Maestrul Yoda îl privi cu compasiune. 

— Să te opui altor forțe cu ale tale, calea Jedi nu este. În acest război, un mare 
pericol există... pe noi înşine să ne pierdem. 

UNIVERSUL STAR WARS 
ANEXE 


ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate popoarele 
erau egale în fața legii şi îşi trăiau viața cu drepturi care le garantau deopotrivă şansă 
şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei... În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor în hiperspațiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri ce a 
slujit la apărarea şi protecția popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună de la Forță, Cavalerii Jedi au 
menținut pacea pe tot cuprinsul Galaxiei generații după generații şi au transmis mai 
departe crezul lor celor ce s-au dovedit deopotrivă capabili şi demni de cavalerism. 

Prin strânsa ei coeziune Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au putut 
dormi liniştiți în paturile lor, aflați în siguranță înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili la 
influență şi mită, plecându-se cel mai adesea în fața dorințelor celor implicaţi în 
afaceri de comerț interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SITH... 


Un mare contigent dintre Cavalerii Jedi care fuseseră ademeniți de partea 
întunecată a Forţei au fost expulzați din Vechea Republică. După ce au pribegit o 
vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 


sub denumirea de Stăpâni ai Sith-ilor. Pentru următoarele câteva mii de ani imperiul 
lor avea să prospere şi să crească. În acest timp cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul Sith 
şi a invadat Vechea Republică, însă armatele sale au fost înfrânte de forțele combinate 
ale flotei Vechii Republici şi ale Cavalerilor Jedi. Sadow cu o armată compusă din 
războinici Massassi a fugit spre marginile îndepărtate ale universului, oprindu-se în 
cele din urmă pe cea de-a patra lună a planetei Yavin. Aici dictatorul militar a început 
să facă experimente asupra celor ce l-au urmat, transformându-i în fiare 
monstruoase. Aceasta a avut drept consecință Războiul Fiarelor de pe Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar ei sunt 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prinţesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile demult 
decăzuțţilor Sith şi le foloseşte pentru a crea o proprie filosofie a Codului Jedi. Cu 
aceste cunoştinţe Kun pune la cale o vastă şi puternică frăție şi îşi arogă titlul de prim 
Stăpân întunecat al Sith. Kun şi alți Stăpâni Sith preiau controlul asupra Galaxiei şi 
reînvie vechiul Imperiu Sith. Lor li se opun în mod violent sute de Cavaleri Jedi. 
Războiul Sith care urmează este un conflict teribil în care multe personaje istorice 
importante sunt ucise, inclusiv Maestrul Jedi Arca. Toţi Cavalerii Jedi se adună 
laolaltă pe luna-junglă într-un front unit contra cetăţii fortificate Sith construite de 
Exar Kun. Cavalerii Jedi aliați printr-o masivă lovitură nimicitoare distrug pe 
supraviețuitorii Massassi. La scurtă vreme după aceea Exar Kun este şi el ucis de 
Cavalerii Jedi. Spiritul său este surghiunit pe un tărâm al întunericului veşnic pe 
Yavin 4. Stăpânii Sith sunt înfrânți şi nu se mai aude nimic despre ei până peste 
câteva secole, pe timpul războiului comerțului, pe Planeta Naboo. 


IMPERIUL... 


Un senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influență şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Preşedinte al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea puterea 
şi carisma de la partea întunecată a Forţei. El avea însă ambiții mult mai mari decât 
i-ar fi îngăduit funcția de Preşedinte, iar aceia care i-au netezit drumul spre înaltele 
sfere ale puterii politice se vor trezi curând înlăturați, întemnițați ori striviți de mâna 
grea a lui Palpatine, în timp ce acesta îşi urmărea fără cruțare țelul final. Din ordinul 
lui Palpatine, noul imperiu a început o cursă a înarmării cum nu a mai existat alta în 
istoria galactică. Imense nave cu o incredibilă putere de foc au sărit de pe planşeta de 
proiectare în existența reală parcă peste noapte. Progresul tehnologic ce a rezultat a 
determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o lume 
la alta. 

Sigur pe poziția sa, înconjurat de un nucleu militar ce-i ştia de frică, Palpatine 
s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns la 
cheremul capriciilor Împăratului, iar cele dintâi revolte împotriva lui Palpatine au fost 


înăbugşite aproape înainte de a izbucni. Cavalerii Jedi au fost vânați în mod sistematic 
şi executați sumar. Ei s-au văzut abandonați, trădați sau ucişi chiar de către aceia pe 
care îi apăraseră vreme îndelungată. Senatul marionetă ce fusese păstrat în funcțiune 
era permanent dezbinat, iar conducerea directă a fost încredințată guvernatorilor 
regionali numiți de Palpatine. Crearea unei arme teribile, una capabilă să distrugă o 
planetă întreagă cu un singură lovitură, a ţinut liderii îngroziți ai fiecărei lumi sub 
amenințarea anihilării. Steaua Morţii a fost ultimul cuvânt al lui Palpatine - 
asigurarea finală a puterii sale asupra miliardelor de fiinte pe care le conducea. 


ALIANȚA REBELĂ... 


Când imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forţă Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început fără să ştie, acest grup curajos a avut aliați în 
Senat. Acei senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale în secret răsturnarea lui printr-o 
mişcare de preemţțiune care ar fi concentrat valul rezistenței într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți a 
fost instalată. La o întâlnire în reşedinţa lui Organa în Casa Cantham din Oraşul 
Imperial, Mohtma a îndemnat la revoltă generală împotriva lui Palpatine şi a forțelor 
sale crescânde. Organa s-a opus, temându-se că o asemenea mişcare ar fi putut 
distruge nu numai pe Palpatine, dar şi întregul sistem de guvernare pe care ei luptau 
să-l salveze. Organa dedicase întreaga sa viață democrației Vechii Republici şi 
sistemului senatorial şi socotea că odată pusă în mişcare pentru a-l opri pe Palpatine 
anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simţit urgia militară a lui Palpatine. Masacrul de la Ghorman a avut loc atunci când 
guvernatorul planetar ghormanez a refuzat să se încline în fața lui Palpatine. Cetăţenii 
acestei lumi, sfidând o sporire Imperială a impozitelor au organizat un protest paşnic 
pe principalul port spaţial al planetei, blocând pistele de aterizare folosite de navele lui 
Palpatine. Zeci de persoane au fost ucise şi alte sute grav rănite când o navă militară 
condusă de Căpitanul (ulterior Marele Moff) Tarkin a aterizat intenționat peste 
protestatari când venise să adune noile taxe. Acest eveniment a marcat moartea Vechii 
Republici şi în acel moment multe alte lumi au înţeles că sistemul democratic pe care 
îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai rebelilor din Senat au pus la 
dispoziția liderilor rebeli informații strict secrete, permițându-le să plănuiască lovituri 
prin surprindere împotriva navelor şi trupelor Imperiale. 

Multele grupuri izolate de rezistență împrăştiate în toată galaxia i-au pricinuit 
puţine griji lui Palpatine. Conducătorii lor erau săraci, iar forțele lor dezorganizate. Ei 
aveau puține arme şi desigur nimic din ceea ce ar fi putut face față forțelor imperiale 
însărcinate cu eliminarea lor. Multe unități de rezistență au fost dispersate sau chiar 
nimicite, iar planeta lor a fost pusă sub legea marțială. 

Implicarea senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă la 
urechea lui Organa i-a permis să părăsească capitala imperială. Astfel ea a evitat 


capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicaţiilor, la un acces mai mare la fonduri, aprovizionare 
şi armament cele trei grupuri principale de rezistență au căzut de acord să se unească 
într-un grup coerent. Acest Tratat Corellian a pus bazele Alianţei care în scurtă vreme 
şi-a sporit puterea grație nou-formatei unități. 

Declaraţia Rebeliunii, ratificată la aceeaşi conferință, l-a sfidat în mod fățiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie. 

Ai înlăturat conducătorii aleşi ai planetelor, înlocuindu-i cu Moff-i şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane fără a beneficia de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi; 

Noi, Alianța hRebelă, în numele şi cu autoritatea ființelor libere din galaxie 
declarăm în mod public şi solemn intențiile noastre: 

Să luptăm şi să ne opunem ție şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie; 

Pentru îndeplinirea acestor țeluri noi punem chezăşie proprietăţile, onoarea şi 
viețile noastre” 


Lumile de pe întinderea galaxiei s-au unit în lupta contra tiraniei lui Palpatine 
şi a Imperiului său. Divergenţele care existaseră cândva între rase şi specii au fost 
aruncate peste bord, deoarece dorința comună de libertate a devenit centrul de 
greutate al vieților lor. Piloţi spaţiali au străbătut distanțe interstelare, adeseori în 
mici nave de luptă, cu riscul de a fi detectați şi întemnițați de imperiali, în scopul de 
a se alătura Rebeliunii. 


